text:
MUTU 4
Yehova Analemekeza Dzina Lake
1, 2. Kodi Baibulo la Dziko Latsopano limalemekeza bwanji dzina la Mulungu?
LACHIWIRI m’mawa pa December 2, 1947, kagulu ka abale odzozedwa a pa Beteli ku Brooklyn, New York, kanayamba kugwira ntchito inayake yaikulu komanso yovuta kwambiri. Ntchitoyi inali yomasulira Baibulo ndipo inatenga zaka 12. Pofika pa March 13, 1960, lomwe linali Lamlungu, abalewa anamaliza ntchito yomasulira Baibuloyi. Patapita miyezi itatu kuchokera pa tsikuli, M’bale Nathan Knorr anatulutsa Baibulo lathunthu la Baibulo la Dziko Latsopano la Malemba Opatulika pa June 18, 1960 pamsonkhano womwe unachitikira ku Manchester, m’dziko la England. Anthu amene anabwera pamsonkhanowu anasangalala kwambiri chifukwa cha kutulutsidwa kwa Baibuloli. M’bale wokamba nkhani anafotokoza bwino mmene anthu onse amene anapezeka pamsonkhanowo anamvera. Iye ananena kuti: ‘Lero ndi tsiku lachisangalalo kwa Mboni za Yehova zonse padziko lapansi.’ Chinthu china chochititsa chidwi ndi Baibulo limeneli, chimene chinali chosangalatsa kwambiri, ndi mmene anagwiritsira ntchito dzina lenileni la Mulungu.
2 Mabaibulo ambiri sagwiritsa ntchito dzina la Mulungu. Koma atumiki a Yehova odzozedwa anakaniratu maganizo a Satana oti anthu asadziwe dzina la Mulungu. Mawu oyambirira a m’Baibulo latsopanoli anati: “Chinthu chapadera kwambiri m’Baibulo lino n’chakuti tabwezeretsa dzina la Mulungu m’malo ake oyenerera.” Zimenezi n’zoona chifukwa dzina la Mulungu, lomwe ndi Yehova, limapezeka m’Baibuloli nthawi zoposa 7,000. Umenewutu ndi umboni wakuti Baibulo limeneli likulemekeza dzina la Atate wathu wakumwamba, lomwe ndi Yehova.
3. (a) Kodi abale athu anazindikira mfundo iti yokhudza tanthauzo la dzina la Mulungu? (b) Kodi lemba la Ekisodo 3:13, 14 limatanthauza chiyani? (Onani bokosi lakuti, “ Tanthauzo la Dzina la Mulungu.”)
3 M’zaka zoyambirira, Ophunzira Baibulo ankaona kuti dzina la Mulungu limatanthauza kuti “Ine ndine yemwe ndiri Ine.” (Eks. 3:14, Buku Lopatulika Ndilo Mau a Mulungu) Ndipo Nsanja ya Olonda ya January 1, 1926, inanena kuti: “Dzina lakuti Yehova limasonyeza kuti palibe amene anamulenga, . . . alibe chiyambi ndiponso alibe mapeto.” Komabe, pa nthawi imene omasulira Baibulo la Dziko Latsopano ankayamba ntchito yawo, Yehova anawathandiza kudziwa kuti dzinalo silimangotanthauza kuti palibe amene anamulenga koma limatanthauzanso kuti iye ndi Mulungu amene ali ndi cholinga ndipo amakwaniritsa cholinga chakecho. Iwo anazindikira kuti dzina la Yehova limatanthauza kuti “Amachititsa Kuti Zinthu Zikhalepo Kapena Kuti Zichitike.” Mwachitsanzo, Iye ndi amene anachititsa kuti chilengedwechi chikhalepo kuphatikizaponso angelo ndi anthu komanso Iye ndi amene akuchititsa kuti cholinga ndiponso chifuniro chake zizichitika. Komano, n’chifukwa chiyani dzina la Mulungu likufunika kulemekezedwa? Nanga ifeyo tingatani kuti tililemekeze?
Kuyeretsedwa Kwa Dzina la Mulungu
4, 5. (a) Kodi timatanthauza chiyani tikamapemphera kuti: “Dzina lanu liyeretsedwe”? (b) Kodi Mulungu adzayeretsa bwanji dzina lake ndipo adzachita liti zimenezi?
4 Yehova amafuna kuti anthu azilemekeza dzina lake. Ndipotu zimene Yesu anatchula koyambirira kwa pemphero lake lachitsanzo zimatithandiza kudziwa kuti cholinga chachikulu cha Mulungu ndi kuyeretsa dzina lake. Yesu anati: “Dzina lanu liyeretsedwe.” (Mat. 6:9) Kodi tikamatchula mfundo imeneyi m’pemphero timakhala tikutanthauza chiyani?
5 Monga mmene tinaonera m’mutu woyamba wa bukuli, mfundo yakuti “Dzina lanu liyeretsedwe” ndi imodzi mwa mfundo zitatu zimene Yesu anatchula m’pemphero lake lachitsanzo zomwe n’zogwirizana kwambiri ndi chifuniro cha Yehova. Mfundo zinazo ndi zakuti: “Ufumu wanu ubwere. Chifuniro chanu chichitike.” (Mat. 6:10) Choncho, tikamapempha kuti “Ufumu wanu ubwere” komanso kuti “chifuniro chanu chichitike,” timakhala tikupempha kuti Yehova achitepo kanthu pobweretsa Ufumu wake ndi kuchititsa kuti chifuniro chake chichitike padziko lapansi. Ndipo tikamapempha kuti “dzina lanu liyeretsedwe” timakhala tikupempha kuti Yehova achitepo kanthu kuti ayeretse dzina lake lomwe lakhala likunyozedwa kuyambira pamene Adamu ndi Hava anam’pandukira m’munda wa Edeni. Kodi Yehova adzayankha bwanji pemphero limeneli? Iye ananena kuti: “Ndidzayeretsa dzina langa lalikulu limene linali kudetsedwa pakati pa mitundu ina ya anthu.” (Ezek. 36:23; 38:23) Yehova adzayeretsa dzina lake akadzawononga anthu onse oipa pa Aramagedo.
6. Kodi tingatani kuti tiziyeretsa nawo dzina la Mulungu?
6 M’mbuyo monsemu, Yehova wakhala akulola kuti atumiki ake azigwira nawo ntchito yoyeretsa dzina lake. Sitingachititse kuti dzina la Mulungu likhale lopatulika chifukwa ndi lopatulika kale kwambiri. Ndiye tingaliyeretse bwanji? Yesaya ananena kuti: “Yehova wa makamu ndi amene muyenera kumuona kuti ndi woyera.” Ndipo pofotokoza za anthu ake Yehova anati: “Iwo adzayeretsa dzina langa . . . , ndipo adzalemekeza kwambiri Mulungu wa Isiraeli.” (Yes. 8:13; 29:23) Choncho, timayeretsa dzina la Mulungu tikamaliona kuti ndi lapamwamba kwambiri komanso kuti ndi losiyana ndi mayina onse. Timaliyeretsanso tikamadziwa chimene limatanthauza komanso tikamathandiza anthu ena kuliona kuti ndi loyera. Komanso timasonyeza kuti timalemekeza dzina la Mulungu tikamaona kuti Yehova ndi Wolamulira wathu ndiponso tikamamvera malangizo ake ndi mtima wathu wonse.
Anawakonzekeretsa Kulemekeza Komanso Kudziwika ndi Dzina la Mulungu
7, 8. (a) N’chifukwa chiyani panatenga nthawi kuti anthu a Mulungu ayambe kudziwika ndi dzina lake? (b) Kodi tikambirana chiyani?
7 Atumiki a Yehova anayamba kugwiritsa ntchito dzina la Mulungu m’mabuku awo kuyambira m’zaka za m’ma 1870. Mwachitsanzo, Nsanja ya Olonda ya August 1879, komanso buku la nyimbo lomwe linatulutsidwa chaka chomwecho, zinali ndi dzina lakuti Yehova. Izi zikusonyeza kuti Yehova anaona kuti anthu ake akufunika kudziwa kaye zinthu zina zokhudza dzinali asanawalole kuyamba kudziwika ndi dzina lake loyera. Kodi Yehova anawakonzekeretsa bwanji Ophunzira Baibulo kuti ayambe kudziwika ndi dzina lake?
8 Tikaona zimene zinachitika chakumapeto kwa zaka za m’ma 1800 ndi kumayambiriro kwa 1900, timaona mmene Yehova anathandizira anthu ake kumvetsa mfundo zofunika zokhudza dzina lake. Tiyeni tione mfundo zitatu zimenezi.
9, 10. (a) N’chifukwa chiyani nkhani zimene zinkatuluka m’magazini oyambirira a Nsanja ya Olonda zinkafotokoza kwambiri za Yesu? (b) Kodi ndi zinthu ziti zimene zinasintha kuyambira m’chaka cha 1919, ndipo zotsatira zake zinali zotani? (Onaninso bokosi lakuti, “ Mmene Nsanja ya Olonda Yakhala Ikulemekezera Dzina la Mulungu.”)
9 Mfundo yoyamba, atumiki a Yehova anamvetsa kufunika kwa dzina la Mulungu. Ophunzira Baibulo okhulupirika ankaona kuti nkhani ya dipo ndi mfundo yaikulu imene Baibulo limaphunzitsa. N’chifukwa chake magazini a Nsanja ya Olonda ankafotokoza za Yesu mobwerezabwereza. Mwachitsanzo, m’chaka choyambirira chomwe magaziniwa anayamba kutuluka, dzina la Yesu linatchulidwa kwambiri kuposa dzina la Yehova. Pofotokoza zimene zinkachitika m’zaka zoyambirira za Ophunzira Baibulo, Nsanja ya Olonda ya March 15, 1976, inanena kuti Akhristuwo “ankalemekeza kwambiri” Yesu. Koma m’kupita kwa nthawi, Yehova anawathandiza kudziwa kuti Baibulo limalemekeza kwambiri dzina lenileni la Mulungu. Magaziniyi inanena kuti chifukwa cha mfundo imeneyi, kuyambira m’chaka cha 1919, Ophunzira Baibulo “anayamba kulemekeza kwambiri Yehova, yemwe ndi Atate wake wakumwamba wa Mesiya.” Ndipotu kungoyambira mu 1920 mpaka mu 1929, magazini ya Nsanja ya Olonda inatchula dzina la Mulungu kwa nthawi zoposa 6,500.
10 Chifukwa chakuti abalewa anayamba kulemekeza kwambiri dzina la Yehova, anasonyeza kuti amalikonda kwambiri. Iwo anakonza zoti ‘alengeze dzina la Yehova’ ngati mmene Mose anachitira. (Deut. 32:3; Sal. 34:3) Chifukwa cha zimenezi, Yehova anaona chikondi chawo padzina lake ndipo anawakomera mtima monga mmene Malemba amanenera.
11, 12. (a) Kodi ndi zinthu ziti zimene zinasintha m’mabuku athu chaka cha 1919 chitangodutsa? (b) Kodi Yehova anathandiza atumiki ake kudziwa chiyani, nanga n’chifukwa chiyani anachita zimenezi?
11 Mfundo yachiwiri, Akhristu oona anadziwa kufunika kwa ntchito imene anapatsidwa ndi Mulungu. Chaka cha 1919 chitadutsa, Akhristu odzozedwa amene ankatsogolera gulu ankafuna kumvetsa bwino ulosi wa Yesaya. Atamvetsa bwino ulosiwu, zimene ankafalitsa m’magazini athu zinasintha kwambiri ndipo zinakhaladi “chakudya pa nthawi yoyenera.” N’chifukwa chiyani tikutero?
12 Chaka cha 1919 chisanafike, Nsanja ya Olonda inali isanafotokozepo mwatsatanetsatane tanthauzo la zimene Yesaya ananena. Iye anati: “‘Inu ndinu mboni zanga,’ akutero Yehova. ‘Ndinu mtumiki wanga amene ndakusankhani.’” (Werengani Yesaya 43:10-12.) Chaka cha 1919 chitangodutsa, mabuku athu anayamba kufotokoza kwambiri uthenga wa m’Baibulo umenewu ndiponso kulimbikitsa odzozedwa onse kuti azigwira nawo ntchito yochitira umboni imene Yehova anawapatsa. Kuyambira mu 1925 mpaka mu 1931, chaputala 43 cha buku la Yesaya chinafotokozedwa m’magazini a Nsanja ya Olonda maulendo 57. Magazini iliyonse inkafotokoza m’mene mawu a Yesaya akugwirira ntchito kwa Akhristu. Zimenezi zikusonyeza kuti pa zaka zimenezi Yehova ankathandiza anthu ake kudziwa ntchito imene ayenera kugwira. Yehova anachita zimenezi kuti Akhristuwo “ayesedwe kaye ngati ali oyenerera.” (1 Tim. 3:10) Ophunzira Baibulo asanayambe kudziwika ndi dzina la Mulungu anafunika kusonyeza mwa zochita zawo kuti analidi mboni zake.
13. Kodi Mawu a Mulungu amasonyeza bwanji kuti kuyeretsa dzina la Mulungu ndi nkhani yofunika kwambiri?
13 Mfundo yachitatu, anthu a Yehova anadziwa kufunika koyeretsa dzina la Mulungu. M’zaka za m’ma 1920 anthu a Yehovawa anazindikira kuti kuyeretsa dzina la Mulungu ndi nkhani yofunika kwambiri. Kodi Mawu a Mulungu amasonyeza bwanji zimenezi? Tiyeni tione zitsanzo ziwiri. Kodi chifukwa chachikulu chimene Mulungu anapulumutsira Aisiraeli ku Iguputo chinali chiyani? Yehova anafotokoza kuti: “Kuti dzina langa lilengezedwe padziko lonse lapansi.” (Eks. 9:16) Ndipo n’chifukwa chiyani Yehova anamvera chisoni Aisiraeli atamupandukira? Yehova ananenanso kuti: “Ndinachita zinthu molemekeza dzina langa kuti lisadetsedwe pamaso pa anthu a mitundu ina.” (Ezek. 20:8-10) Kodi Ophunzira Baibulo anaphunzira chiyani pa malemba amenewa ndiponso malemba ena a m’Baibulo?
14. (a) Kodi anthu a Mulungu anazindikira chiyani chakumapeto kwa zaka za m’ma 1920? (b) Chifukwa chophunzira Baibulo mozama, kodi Ophunzira Baibulo anayamba kuchita chiyani pa nkhani yolalikira? (Onaninso bokosi lakuti, “ Chifukwa Chachikulu Cholalikirira.”)
14 Chakumapeto kwa zaka za m’ma 1920, anthu a Mulungu anazindikira kufunika kwa zimene Yesaya ananena zaka 2,700 m’mbuyomo. Ponena za Yehova, Yesaya ananena kuti: “Inu munatsogolera anthu anu kuti mudzipangire dzina lokongola.” (Yes. 63:14) Ophunzira Baibulo anamvetsa kuti nkhani yofunika kwambiri ndi kuyeretsedwa kwa dzina la Mulungu osati kuti iwowo apulumutsidwe. (Yes. 37:20; Ezek. 38:23) Mu 1929, buku lachingelezi lakuti Prophecy linanena mwachidule mfundo imeneyi kuti: “Kuyeretsedwa kwa dzina la Yehova ndi nkhani yofunika kwambiri m’chilengedwe chonse.” Kusintha kwa kamvedwe kumeneku kunathandiza atumiki a Mulungu kuti azilalikira za dzina la Yehova ndiponso kuliyeretsa.
15. (a) Pofika m’zaka za m’ma 1930, kodi abale athu anamvetsa chiyani? (b) Kodi imeneyi inali nthawi yoyenera ya chiyani?
15 Chakumayambiriro kwa zaka za m’ma 1930, abale athu anamvetsa kufunika kwa dzina la Mulungu, ntchito imene Mulungu anawapatsa komanso nkhani imene ndi yofunika kwambiri m’chilengedwe chonse. Tsopano Yehova anaona kuti inali nthawi yoyenerera kuti atumiki ake ayambe kudziwika ndi dzina lake. Kuti timvetse zimenezi, tiyeni tione zinthu zina zimene zinachitika.
Yehova Anatenga “Anthu Odziwika ndi Dzina Lake”
16. (a) Kodi Yehova amalemekeza dzina lake m’njira yaikulu iti? (b) Kodi poyamba ndani amene ankadziwika monga anthu a Mulungu?
16 Yehova anakonza zoti padziko lapansi pakhale gulu la anthu amene azidziwika ndi dzina lake ndipo imeneyi ndi njira yaikulu imene akulemekezera dzina lake. Kuyambira m’chaka cha 1513 B.C.E., mtundu wa Isiraeli unkadziwika monga anthu a Yehova. (Yes. 43:12) Koma Aisiraeli analephera kusunga pangano ndi Mulungu, ndipo m’chaka cha 33 C.E. sanapitirizenso kukhala pa ubwenzi wapadera ndi Mulungu. Zimenezi zitangochitika, Yehova “anacheukira anthu a mitundu ina . . . kuti mwa iwo atengemo anthu odziwika ndi dzina lake.” (Mac. 15:14) Anthu amenewa anali Akhristu odzozedwa ochokera m’mitundu yosiyanasiyana ndipo anayamba kudziwika kuti ndi “Isiraeli wa Mulungu.”
17. Kodi Satana anakwanitsa kuchita chiyani?
17 Chaka cha 44 C.E. chisanafike, otsatira Khristu “anayamba kutchedwa Akhristu, motsogoleredwa ndi Mulungu.” (Mac. 11:26) Poyamba dzinali linali lapadera chifukwa Akhristu oona okha ndi amene ankadziwika ndi dzinali. (1 Pet. 4:16) Koma monga mmene Yesu ananenera m’fanizo la tirigu ndi namsongole, Satana anachita zonse zomwe akanatha kuti Akhristu onyenga azidziwikanso kuti ndi Akhristu. Zimenezi zinachititsa kuti kwa zaka zambiri pasakhale kusiyana pakati pa Akhristu oona ndi Akhristu onyenga. Koma zinthu zinasintha ‘m’nthawi yokolola’ imene inayamba mu 1914, chifukwa angelo anayamba kulekanitsa Akhristu oona ndi Akhristu onyenga.
18. Kodi n’chiyani chimene chinathandiza abale athu kudziwa kuti akufunika dzina lina?
18 Kapolo wokhulupirika atasankhidwa mu 1919, Yehova anathandiza anthu ake kudziwa ntchito imene anayenera kugwira. Anaona kuti ntchito yolalikira ku nyumba ndi nyumba ndi imene inkawasiyanitsa ndi Akhristu onyenga. Atazindikira mfundo imeneyi, anaonanso kuti dzina lakuti Ophunzira Baibulo silinkawasiyanitsa kwambiri ndi Akhristu onyenga. Cholinga chawo sichinali kungophunzira Baibulo koma kulalikira za Mulungu ndiponso kulemekeza dzina lake. Ndiye kodi ndi dzina liti limene likanakhala loyenera chifukwa cha ntchito imene ankagwirayi? Funso limeneli linayankhidwa m’chaka cha 1931.
19, 20. (a) Kodi pamsonkhano umene unachitika mu 1931 panawerengedwa chigamulo chosangalatsa chiti? (b) Kodi abale athu anatani atamva za dzina lawo latsopano?
19 M’mwezi wa July chaka cha 1931, Ophunzira Baibulo okwana 15,000 anapita ku Columbus, Ohio ku America kuti akachite msonkhano. Anthuwa anadabwa kwambiri ndi zilembo ziwiri zimene zinalembedwa pamwamba pa pulogalamu ya msonkhanowo. Zilembo zake zinali J ndi W. Ena ankaganiza mawu osiyanasiyana oimira zilembozi. Kenako Lamlungu, pa July 26, M’bale Joseph Rutherford anawerenga chigamulo chimene chinali ndi mawu a mphamvu akuti: “Tikufunitsitsa kuti tizidziwika komanso kutchedwa ndi dzina lakuti, Mboni za Yehova.” Atangonena mawu amenewa, anthu onse amene anasonkhana anazindikira kuti zilembo zija zinkaimira Jehovah’s Witnesses, lomwe ndi dzina lachingelezi la Mboni za Yehova, lochokera pa Yesaya 43:10.
20 Anthu onse amene anasonkhanawo anafuula komanso kuwomba m’manja kwa nthawi yaitali atamva chigamulo chimenechi. Chifukwa chakuti msonkhanowu unkaulutsidwanso pawailesi, anthu a m’mayiko ambiri ankatha kumva phokoso la chisangalalo lomwe linkachitika ku Columbus. Mwachitsanzo, Ernest ndi Naomi Barber omwe anali ku Australia pa nthawiyi, ananena kuti: “Anthu atawomba m’manja ku America, abale a mumzinda wa Melbourne anadumpha chifukwa chosangalala ndipo anaomba m’manja kwa nthawi yaitali. Sitidzaiwala zimene zinachitika tsiku limeneli.” *
Dzina la Mulungu Likulengezedwa Padziko Lonse
21. Kodi dzina latsopanoli linawalimbikitsa bwanji pa ntchito yolalikira?
21 Atumiki a Mulungu analimbikitsidwa kugwira ntchito yolalikira chifukwa chodziwika ndi dzina la m’Malemba lakuti Mboni za Yehova. Edward ndi Jessie Grimes anali nawo pamsonkhano umene unachitika m’chaka cha 1931 ku Columbus, ndipo pa nthawi imeneyi ankachita upainiya ku America. Iwo ananena kuti: “Tinachoka kunyumba tili Ophunzira Baibulo koma tinabwerera tili Mboni za Yehova. Tinasangalala kwambiri chifukwa tinayamba kudziwika ndi dzina lomwe linkatithandiza kulemekeza dzina la Mulungu wathu.” Msonkhanowu utangotha, Mboni zina zinayamba kugwiritsa ntchito njira yatsopano pofuna kulemekeza dzina la Yehovali. Akafika panyumba ya munthu ankapereka kakhadi komwe kanali ndi uthenga wakuti: “Ndine mmodzi wa mboni za YEHOVA ndipo ndikulalikira za Ufumu wa YEHOVA Mulungu wathu.” N’zoonekeratu kuti anthu a Mulungu ankanyadira kudziwika ndi dzina la Yehova ndipo anali okonzeka kulengeza dzinali padziko lonse lapansi.
“Tinachoka kunyumba tili Ophunzira Baibulo koma tinabwerera tili Mboni za Yehova”
22. N’chifukwa chiyani tinganene kuti anthu a Yehova ali ndi dzina lapadera?
22 Tsopano papita zaka zambiri kuchokera pa nthawi imene Yehova anathandiza abale odzozedwa kuti ayambe kudziwika ndi dzina lapaderali. Kuyambira m’chaka cha 1931, Satana walephera kusokoneza anthu kuti asadziwe anthu a Mulungu komanso chipembedzo choona. Panopa tikudziwika kwambiri ndi dzina la Mulungu wathu. (Werengani Mika 4:5; Malaki 3:18.) Anthu ambiri amadziwa kuti timagwiritsa ntchito dzina la Mulungu wathu moti munthu wina akangotchula dzina lakuti Yehova, anthu amaganiza kuti ndi wa Mboni za Yehova. Pamenepatu zipembedzo zonyenga zalephera kubisa dzina la Yehova ndipo kulambira koona ‘kwakhazikika pamwamba pa nsonga za mapiri.’ (Yes. 2:2) Masiku ano anthu akulemekeza kwambiri kulambira koona komanso dzina lopatulika la Yehova.
23. Malinga ndi Salimo 121:5, kodi ndi mfundo iti yonena za Yehova imene imatilimbikitsa kwambiri?
23 N’zolimbikitsa kwambiri kudziwa kuti Yehova akutiteteza ndipo adzapitiriza kutiteteza kwa Satana. (Sal. 121:5) Kunena zoona, tili ndi zifukwa zomveka zonena mawu ofanana ndi mawu amene wamasalimo analemba akuti: “Wodala ndi mtundu umene Mulungu wawo ndi Yehova, anthu amene iye wawasankha kukhala cholowa chake.”
^ ndime 20 Kuti mudziwe mmene ankagwiritsira ntchito wailesi onani Mutu 7, tsamba 72-74.
Onaninso
“Woyera, Woyera, Woyera, Yehova”
N’chifukwa chiyani Baibulo limayerekezera chiyero ndi kukongola?


c: text/html

text: 1 Awa ndi mawu a Nehemiya+ mwana wa Hakaliya. M’mwezi wa Kisilevi,*+ m’chaka cha 20,+ ine ndinali kunyumba ya mfumu yokhala ndi mpanda wolimba kwambiri ya ku Susani.+2 Ndiyeno Haneni+ mmodzi mwa abale anga anabwera pamodzi ndi amuna ena kuchokera ku Yuda. Ndinawafunsa+ mmene zinthu zinalili kwa gulu la Ayuda+ amene anathawa+ ku ukapolo+ komanso ndinawafunsa za Yerusalemu.3 Chotero anandiuza kuti: “Anthu otsala amene ali m’chigawo,*+ amene anathawa ku ukapolo, ali pamavuto aakulu+ ndipo akunyozedwa.+ Nawonso mpanda+ wa Yerusalemu unagwa ndipo zipata+ zake zinatenthedwa ndi moto.”4 Ndiyeno nditangomva mawu amenewa, ndinakhala pansi n’kuyamba kulira. Kwa masiku angapo ndinali kulira, kusala kudya+ ndi kupemphera pamaso pa Mulungu wakumwamba.+5 Pamenepo ndinati: “Inu Yehova Mulungu wakumwamba, ndinu Mulungu wamkulu ndi wochititsa mantha.+ Anthu amene amakukondani+ ndi kusunga malamulo anu+ mumawasungira pangano+ ndi kuwasonyeza kukoma mtima kosatha.6 Chonde, tsegulani maso anu ndi kutchera khutu+ kuti mumve pemphero la ine mtumiki wanu+ limene ndikupemphera pamaso panu lero. Usana ndi usiku+ ndikupempherera atumiki anu, ana a Isiraeli. Pochita zimenezi ndikuvomereza+ machimo+ a ana a Isiraeli amene tinakuchimwirani. Tonse tinachimwa, ine pamodzi ndi nyumba ya bambo anga.+7 Mosakayikira tachita zinthu zolakwika pamaso panu+ ndipo sitinasunge malamulo,+ malangizo+ ndi zigamulo+ zimene munapatsa mtumiki wanu Mose.+8 “Chonde, kumbukirani+ mawu amene munauza mtumiki wanu Mose kuti, ‘Mukadzachita zinthu mosakhulupirika, ndidzakumwazani pakati pa anthu a mitundu ina.+9 Mukadzabwerera kwa ine+ ndi kusunga malamulo anga,+ ngakhale anthu omwazikana a mtundu wanu atakhala kumalekezero a kumwamba, ndidzawasonkhanitsa kuchokera kumeneko+ ndi kuwabweretsa+ kumalo amene ndasankha kuikako dzina langa.’+10 Iwo ndi atumiki anu+ ndi anthu anu,+ amene munawawombola ndi mphamvu zanu zazikulu+ ndi dzanja lanu lamphamvu.+11 Aa, Yehova. Chonde, tcherani khutu ku pemphero la ine mtumiki wanu ndiponso pemphero+ la atumiki anu amene amasangalala ndi kuopa dzina lanu.+ Chonde, ndithandizeni ine mtumiki wanu kuti zinthu zindiyendere bwino lero+ ndipo mwamunayu andimvere chisoni.”+Pa nthawi imeneyi, ine ndinali woperekera chikho+ kwa mfumu.

robotstxt: allowed

filter: keep


text:
Kodi ‘Tingayankhe Bwanji Wina Aliyense’?
“Nthawi zonse mawu anu azikhala achisomo, . . . kuti mudziwe mmene mungayankhire wina aliyense.”—AKOL. 4:6.
1, 2. (a) Perekani chitsanzo chosonyeza kuti kufunsa mafunso abwino kumathandiza. (Onani chithunzi pamwambapa.) (b) N’chifukwa chiyani sitiyenera kuopa kukambirana ndi anthu nkhani zina zovuta?
ZAKA zingapo zapitazo, mlongo wina ankakambirana mfundo za m’Baibulo ndi mwamuna wake yemwe poyamba anali membala wa tchalitchi chinachake. Pokambiranapo, mwamunayo ananena kuti amakhulupirira Utatu. Mlongoyu atazindikira kuti mwina iye sakudziwa bwinobwino tanthauzo la Utatu, anamufunsa kuti: “Kodi ndiye kuti mumakhulupirira zoti Mulungu ndi Mulungu, Yesu ndi Mulungu, mzimu woyera ndi Mulungu koma Mulunguyo ndi mmodzi osati itatu?” Mwamunayo atamva anadabwa n’kukana kuti: “Ayi! Ine sindikhulupirira zimenezo.” Izi zinachititsa kuti ayambe kukambirana bwinobwino nkhani zokhudza Mulungu.
2 Zimene zinachitikazi zikusonyeza kuti kufunsa mwaulemu mafunso abwino kumathandiza kuti tikambirane bwino ndi anthu. Zikusonyezanso kuti sitiyenera kuopa kukambirana ndi anthu amene amakhulupirira zinthu monga Utatu, zoti oipa akawotchedwa komanso zoti kulibe Mulungu. Ngati tidalira Yehova komanso zimene amatiphunzitsa, tikhoza kupereka mayankho ogwira mtima kwa anthu. (Akol. 4:6) Tiyeni tsopano tikambirane zimene ofalitsa aluso amachita pokambirana ndi anthu nkhani ngati zimenezi. Tikambirana mfundo zitatu izi: (1) Tizifunsa mafunso kuti timve maganizo a anthu. (2) Tizikambirana nawo zimene Malemba amanena. (3) Tizigwiritsa ntchito mafanizo kuti amvetse.
MUZIWAFUNSA MAFUNSO KUTI MUMVE MAGANIZO AWO
3, 4. N’chifukwa chiyani kufunsa mafunso kuti tidziwe zimene munthu amakhulupirira ndi kofunika? Perekani chitsanzo.
3 Kufunsa mafunso kumatithandiza kuti tidziwe zimene munthu amakhulupirira. N’chifukwa chiyani zimenezi zili zofunika? Lemba la Miyambo 18:13 limati: “Munthu aliyense woyankhira nkhani asanaimvetsetse n’ngopusa, ndipo amachita manyazi.” Choncho tisanayambe kukambirana zimene Baibulo limanena pa nkhani inayake, tingachite bwino kudziwa kaye zimene munthuyo amakhulupirira. Ngati sitidziwa zimene amakhulupirira tikhoza kuwononga nthawi pokambirana naye zinthu zimene sakhulupirira n’komwe.—1 Akor. 9:26.
4 Mwachitsanzo, tiyerekeze kuti tikukambirana ndi munthu zimene zimachitikira anthu oipa. Si onse amene amakhulupirira kuti oipa amapita kumalo enaake kumene kuli moto. Choncho, tingachite bwino kunena kuti: “Anthu amakhulupirira zinthu zosiyanasiyana pa nkhani ya zimene zimachitikira anthu oipa. Kodi inuyo mumakhulupirira zotani?” Ndiyeno munthuyo akafotokoza maganizo ake, tikhoza kumuthandiza bwinobwino kuti adziwe zimene Baibulo limanena pa nkhaniyi.
5. Kodi mafunso angatithandize bwanji kudziwa chifukwa chake munthu amakhulupirira zinazake?
5 Kufunsa mafunso mwanzeru kungatithandizenso kudziwa chifukwa chake munthu amakhulupirira zinazake. Mwachitsanzo, kodi tingakambirane bwanji ndi munthu amene wanena kuti sakhulupirira zoti kuli Mulungu? Mwina tingafulumire kuganiza kuti munthuyo akutengera maganizo a anthu, monga akuti zinthu zinangokhalapo zokha. (Sal. 10:4) Komabe anthu ena asiya kukhulupirira Mulungu chifukwa cha mavuto amene awachitikira iwowo kapena anthu ena. Mwina amaona kuti pakanakhala Mulungu wachikondi, si bwenzi zonsezi zikuchitika. Choncho tingachite bwino kufunsa munthu amene amakayikira zoti kuli Mulungu kuti: “Kodi munayamba liti kukhulupirira zimenezi?” Kenako tingamufunse kuti: “N’chiyani chinachititsa kuti muyambe kuzikhulupirira?” Tikamva zimene munthuyo anganene tikhoza kudziwa mmene tingamuthandizire.—Werengani Miyambo 20:5.
6. Kodi tiyenera kuchita chiyani tikafunsa funso?
6 Tikafunsa funso, tiyenera kumvetsera bwino zimene munthuyo akunena komanso kusonyeza kuti tamvetsa maganizo ake. Mwachitsanzo, munthu angafotokoze kuti vuto lalikulu limene wakumana nalo lamuchititsa kuyamba kukayikira zoti kuli Mulungu. Tisanayambe kupereka umboni woti kuli Mulungu, tingachite bwino kusonyeza kuti tikumumvera chisoni chifukwa cha vuto lakelo. Tiyeneranso kumuuza kuti sakulakwa pofuna kudziwa chifukwa chake anthufe timavutika. (Hab. 1:2, 3) Tikamakambirana naye moleza mtima komanso mwachikondi iye angafune kuphunzira zambiri. *
MUZIKAMBIRANA ZIMENE MALEMBA AMANENA
7. Kodi kuti tiwafike anthu pa mtima zimadalira chiyani?
7 Tsopano tiyeni tione njira zimene tingatsatire pokambirana ndi anthu zimene Malemba amanena. Akhristufe tikakhala mu utumiki, timagwiritsa ntchito kwambiri Baibulo. Limatithandiza kuti tikhale ‘oyenerera bwino ndi okonzeka mokwanira kuchita ntchito iliyonse yabwino.’ (2 Tim. 3:16, 17) Koma kuti tiwafike anthu pa mtima, sizidalira kuchuluka kwa malemba amene timawerenga, koma mmene timafotokozera malembawo pokambirana. (Werengani Machitidwe 17:2, 3.) Tiyeni tione zitsanzo zitatu zotsimikizira mfundoyi.
8, 9. (a) Kodi munthu amene amakhulupirira zoti Yesu ndi Mulungu mungakambirane naye bwanji? (b) Fotokozani njira zina zokambirana ndi anthu oterewa zimene inuyo mwapeza kuti n’zothandiza.
8 Chitsanzo 1: Tiyerekeze kuti takumana ndi munthu amene amakhulupirira kuti Yesu ndi Mulungu. Kodi tingagwiritse ntchito malemba ati pokambirana naye? Mwina tingawerenge naye Yohane 6:38 pamene Yesu ananena kuti: “Ndinatsika kuchokera kumwamba kudzachita chifuniro cha iye amene anandituma, osati chifuniro changa.” Kenako tingamufunse kuti: “Ndiyeno ngati Yesu ndi Mulungu, kodi amene anamutumayo ndi ndani? Kodi sizikutanthauza kuti wotumayo ndi wamkulu kuposa Yesu? Pajatu wamkulu ndi amene amatuma wamng’ono, si choncho?”
9 Mwina tingawerengenso Afilipi 2:9 n’kuona zimene Paulo ananena. Ponena zimene zinachitika Yesu ataukitsidwa, iye anati: “Mulungu anamukweza [Yesu] n’kumuika pamalo apamwamba. Ndipo anamukomera mtima n’kumupatsa dzina loposa lina lililonse.” Ndiyeno pokambirana ndi munthuyo tikhoza kumufunsa kuti: “Ngati Yesu ndi Mulungu, kodi udindo umene anapatsidwa ataukitsidwa unali wapamwamba kuposa wa ndani? Kodi pali udindo winanso wapamwamba kuposa wa Mulungu?” Ngati munthuyo amalemekeza Mawu a Mulungu komanso ali ndi maganizo abwino akhoza kuona kuti m’pofunika kuiganizira bwino nkhaniyi.—Mac. 17:11.
10. (a) Kodi munthu amene amakhulupirira kuti anthu oipa adzawotchedwa mungakambirane naye bwanji? (b) Fotokozani njira zina zokambirana ndi anthu oterewa zimene inuyo mwapeza kuti n’zothandiza.
10 Chitsanzo 2: Tiyerekeze kuti takumana ndi munthu amene amakhulupirira kuti anthu oipa adzawotchedwa kwamuyaya. N’kutheka kuti amakhulupirira zimenezi chifukwa chofuna kuti oipa alangidwe. Kodi munthu wotereyu tingakambirane naye bwanji? Choyamba, tiyenera kumutsimikizira kuti anthu oipa adzalangidwadi. (2 Ates. 1:9) Kenako tingamupemphe kuti awerenge lemba la Genesis 2:16, 17, limene limasonyeza kuti chilango cha uchimo ndi imfa. Tingamufotokozerenso kuti tchimo la Adamu linachititsa kuti tonsefe tibadwe ochimwa. (Aroma 5:12) Koma tikhoza kumuuzanso kuti pa lembali Mulungu sananene chilichonse chokhudza kulangidwa kumoto. Kenako tingamufunse kuti: “Kodi za motozi zikanakhala zoona, chikanakhala chilungamo kubisira Adamu ndi Hava zimenezi?” Ndiyeno tingawerenge lemba la Genesis 3:19 limene limafotokoza chilango chimene Adamu ndi Hava analandira atachimwa koma limene silitchulanso za moto. Pa lembali, Adamu anauzidwa kuti adzabwerera kufumbi. Kenako tingafunse kuti: “Kodi chikanakhala chilungamo kuuza Adamu kuti adzabwerera kufumbi pamene kwenikweni adzapita kumoto?” Ngati munthuyo ndi wofunitsitsa kudziwa choonadi, funso ngati limeneli likhoza kumuchititsa kuganizira bwino nkhaniyi.
11. (a) Kodi munthu amene amakhulupirira kuti anthu onse abwino amapita kumwamba mungakambirane naye bwanji? (b) Fotokozani njira zina zokambirana ndi anthu oterewa zimene inuyo mwapeza kuti n’zothandiza.
11 Chitsanzo 3: Tiyerekeze kuti takumana ndi munthu amene amakhulupirira kuti anthu onse abwino amapita kumwamba. Chikhulupiriro chimenechi chimachititsa kuti anthu azimva uthenga wa m’Baibulo m’njira ina. Tinene kuti mukukambirana ndi munthu wotereyu lemba la Chivumbulutso 21:4. (Werengani.) Munthuyo akhoza kuganiza kuti zinthu zabwino zimene zikufotokozedwa pa lembali ndi za kumwamba. Kodi ndiye tingakambirane naye bwanji? Mwina m’malo momutsegulira lemba lina, tingachite bwino kukambirana naye mfundo za mu lemba lomweli. Mwachitsanzo, lembali likuti: “Imfa sidzakhalaponso.” Ndiye tikhoza kukambirana ndi munthuyo kuti: “Kodi munthu akati chakutichakuti sichidzakhalaponso amanena za chinthu chimene chinalipo kapena panalibe?” Mosakayikira ayankha kuti chimene chinalipo. Ndiyeno munganene kuti: “Mukudziwa zoti imfa imachitika padziko lapansi pokha osati kumwamba eti? Choncho lemba la Chivumbulutso 21:4 liyenera kuti limanena zimene zidzachitike padziko lapansi osati kumwamba.”—Sal. 37:29.
MUZIGWIRITSA NTCHITO MAFANIZO KUTI AMVETSE
12. N’chifukwa chiyani Yesu ankagwiritsa ntchito mafanizo?
12 Pamene Yesu ankalalikira, ankagwiritsa ntchito mafunso komanso mafanizo. (Werengani Mateyu 13:34, 35.) Mafanizo ake ankathandiza kuti anthu asonyeze zimene zili mumtima mwawo. (Mat. 13:10-15) Ankachititsanso kuti uthenga wake uzikhala wogwira mtima komanso wosaiwalika. Kodi tingatani kuti nafenso tizigwiritsa ntchito mafanizo pophunzitsa?
13. Kodi tingagwiritse ntchito chitsanzo chiti posonyeza kuti Mulungu ndi wamkulu kuposa Yesu?
13 Zimakhala bwino kugwiritsa ntchito mafanizo osavuta kumva. Mwachitsanzo, pofotokozera munthu kuti Mulungu ndi wamkulu kuposa Yesu tinganene kuti: “Mulungu ankatchula Yesu kuti Mwana wake ndipo Yesu ankanena kuti Mulungu ndi Atate wake.” (Luka 3:21, 22; Yoh. 14:28) Ndiyeno tingamufunse munthuyo kuti: “Kodi inuyo mutati mufotokoze za anthu am’banja limodzi ofanana msinkhu mungagwiritse ntchito mawu ati?” Mwina angayankhe kuti: “Ndinganene kuti anthuwo ndi mapasa.” Kenako munganene kuti: “Choncho ngati Yesu, yemwe ndi Mphunzitsi Waluso, akanafuna kusonyeza kuti iye ndi wofanana ndi Mulungu, kodi akanamutchula kuti Atate?” Munthuyo akhoza kuyankha kuti: “Ayi akananena za mapasazo.” Ndiyeno tinganene kuti: “Choncho ponena kuti Mulungu ndi Atate wake, anasonyeza kuti Mulungu ndi wamkulu kuposa iye ndipo udindo wake ndi wapamwamba kuposa wake.”
14. Perekani fanizo losonyeza kuti Mulungu sangagwiritse ntchito Mdyerekezi kuti alange anthu oipa kumoto.
14 Tiyeni tione chitsanzo china. Anthu ena amakhulupirira kuti Satana ndi amene amayang’anira malo owotchera anthu oipa. Tingagwiritse ntchito fanizo lothandiza munthu kuona kuti Mulungu sangatume Mdyerekezi kuti awotche anthu. Tikhoza kunena kuti: “Tiyerekeze kuti muli ndi mwana wovuta amene akuchita zinthu zambiri zoipa. Kodi mungachite chiyani?” Munthuyo akhoza kunena kuti: “Ndingayesetse kumuthandiza kuti asinthe.” (Miy. 22:15) Tsopano tingamufunse zimene angachite ngati mwanayo akungopitiriza kuchita zoipazo. Makolo ambiri angayankhe kuti akhoza kumulanga. Kenako tingafunse kuti: “Kodi mungatani mutamva kuti munthu wina woipa kwambiri ndi amene akusokoneza mwana wanuyo?” Akhoza kuyankha kuti: “Munthuyo ndingadane naye kwambiri.” Ndiyeno tingathandize munthuyo kumvetsa mfundo yathu pofunsa kuti: “Kodi mungapereke mwana wanuyo kwa munthu woipayo kuti akulangireni?” N’zosachita kufunsa kuti ayankha kuti ayi. Pomaliza munganene kuti: “Choncho n’zoonekeratu kuti Mulungu sangagwiritse ntchito Satana kuti alange anthu omwe anawasokoneza ndi iyeyo.”
MUZIONA ZINTHU MOYENERA
15, 16. (a) N’chifukwa chiyani sitiyenera kuyembekeza kuti aliyense adzamvetsera uthenga wa Ufumu? (b) Kodi n’zotheka kuphunzitsa mogwira mtima ngakhale kuti si ife aluso kwambiri? Fotokozani. (Onaninso bokosi lakuti, “ Nkhani Zotithandiza Kuyankha Aliyense.”)
15 Timadziwa kuti anthu ena amene timawalalikira sangafune kumvetsera uthenga wa Ufumu. (Mat. 10:11-14) Zimenezi zikhoza kuchitika ngakhale titakambirana nawo mwaluso komanso kugwiritsa ntchito mafunso ndi mafanizo abwino kwambiri. Tisaiwale kuti ndi anthu ochepa okha amene anatsatira Yesu ngakhale kuti iye anali Mphunzitsi waluso kwambiri.—Yoh. 6:66; 7:45-48.
16 Tiyenera kudziwanso kuti ngakhale kuti si ife aluso kwambiri tikhoza kumaphunzitsa mogwira mtima. (Werengani Machitidwe 4:13.) Paja Mawu a Mulungu amatitsimikizira kuti ‘anthu onse amene ali ndi maganizo abwino owathandiza kupeza moyo wosatha’ adzalandira uthenga wabwino. (Mac. 13:48) Choncho sitiyenera kudzikayikira kapena kukhumudwa ngati anthu ena sakufuna kumva uthenga wabwino wa Ufumu. Polalikira, tiyeni tizigwiritsa ntchito mfundo zimene Yehova amatiphunzitsa ndipo tisamakayikire kuti zitithandiza ifeyo komanso anthu amene angamvetsere. (1 Tim. 4:16) Yehova akhoza kutithandiza kuti tidziwe ‘mmene tingayankhire munthu aliyense.’ M’nkhani yotsatira tidzaona kuti zinthu zingatiyenderenso bwino mu utumiki ngati titsatira mfundo ina yofunika kwambiri imene Yesu anaitchula.
^ ndime 6 Onani nkhani yakuti “Kodi N’zotheka Kuyamba Kukhulupirira Mlengi?” mu Nsanja ya Olonda ya October 1, 2009.


text:
BAIBULO LIMASINTHA ANTHU
“Yehova Sanandiiwale”
CHAKA CHOBADWA: 1922
DZIKO: SPAIN
POYAMBA: NDINALI MPHUNZITSI WA KATIKISIMU
KALE LANGA:
Ndinabadwira mumzinda wa Bilbao kumpoto kwa dziko la Spain ndipo anthu a m’derali sanali osauka. M’banja mwathu tinalimo ana 4, koma ine ndinali wachiwiri. Banja lathu linali lakatolika ndipo tsiku lililonse ndinkapita ku Misa. Ndili ndi zaka 23 ndinayamba ntchito yauphunzitsi ndipo ndinagwira ntchitoyi kwa zaka 40. Ndinkaphunzitsanso phunziro lina lokhudza ziphunzitso zachikatolika. Madzulo ndinkaphunzitsa katikisimu atsikana oyamba kumene.
Nditakhala m’banja kwa zaka 12, mwamuna wanga anamwalira n’kundisiira ana aakazi 4 amene ndinkafunika kuwasamalira. Pa nthawiyi n’kuti ndili ndi zaka 33 zokha. Ndinkaganiza kuti ndikamapita ku tchalitchi ndizilimbikitsidwa pa nthawi yovutayi, koma m’malomwake ndinali ndi mafunso ambirimbiri opanda mayankho. Ndinkadzifunsa kuti: ‘N’chifukwa chiyani anthu akufabe ngakhale kuti Yesu anatiwombola? Ngati anthu abwino amapita kumwamba, n’chifukwa chiyani timapemphera kuti Ufumu wa Mulungu ubwere?’ Komanso ndinkaganiza kuti: ‘Ngati anthufe tikamwalira Mulungu amatiweruza kuti ndife oyenera kupita kumwamba, kupuligatoliyo kapena kumoto, n’chifukwa chiyani tidzafunika kuti Mulungu atiweruzenso pa tsiku la chiweruzo?’
Ndinafunsapo ansembe athu mafunso amenewa. Wina anandiyankha kuti: “Inenso sindikudziwa. Mwina mukafunse a bishopu. Komanso palibe chifukwa choti muzivutika ndi zimenezi. M’mesa mumakhulupirira Mulungu? Ingozisiyani zimenezo.” Koma ine ndinapitirizabe kufufuza kuti ndipeze mayankho. Kenako ndinayamba kumapita kukamvera ulaliki wa matchalitchi a Pentekosite, wa Anositiki, kapena kuti ampatuko, komanso ansembe ena achikatolika amene amati amatsatira kwambiri Yesu. Koma palibe amene anayankha mafunso anga mogwira mtima.
MMENE BAIBULO LINASINTHIRA MOYO WANGA:
Ndili ndi zaka 60, mwana wanga wa sukulu wa zaka 7 anandiitanira ku misonkhano ya Mboni za Yehova ndipo ndinapitadi. Ndinasangalala kwambiri ndi zomwe ndinamva komanso kuona kumeneko. Koma chifukwa choti ndinkakhala wotanganidwa kwambiri sindinapitirize kusonkhana ndi a Mboni. Patatha zaka ziwiri, Juan ndi mkazi wake Maite, omwe anali a Mboni, anabwera kunyumba kwathu. Anthuwa anapitirizabe kumabwera kunyumba kwathu ndipo kwa miyezi itatu ndinkawafunsa mafunso ambiri komanso ovuta ndipo kenako anayamba kundiphunzitsa Baibulo.
Ndinkasangalala kwambiri ndi zimene ndinkaphunzira moti sindinkafuna kuti pathe mlungu, ndisanaphunzire. Ndinkafufuza zimene ndaphunzira pogwiritsa ntchito Mabaibulo atatu osiyanasiyana kuti nditsimikizire ngati zimene a Mboni za Yehova ankandiphunzitsa zinali zoona. Pasanapite nthawi yaitali ndinazindikira kuti zimene ndinaphunzira kutchalitchi kwathu sizinali zolondola. Ndinaona kuti zimene ndinaphunzira kutchalitchi kwathu zinali zosiyana kwambiri ndi zimene ndinkaphunzira m’Baibulo. Zinali ngati munthu akuzula mumtima mwanga zinthu zimene ndinazikhulupirira kwa nthawi yaitali.
Ndinkaona kuti ndinapeza chuma chamtengo wapatali
Kenako mwamuna amene ndinakwatirananso naye anadwala kwambiri n’kumwalira. Pa nthawiyi ndinasiya ntchito ndipo ndinachoka mumzinda wa Bilbao. Banja limene linkandiphunzitsa Baibulo lija nalonso linasamuka mumzindawu. Choncho ndinasiya kuphunzira Baibulo. Komabe pansi pa mtima ndinkaona kuti ndinapeza chuma chamtengo wapatali chomwe sindidzachiiwala. Patapita nthawi ndinabwereranso mumzinda wa Bilbao.
Patatha zaka 20, ndili ndi zaka 82, Juan ndi Maite anabwereranso ku Bilbao ndipo anabwera kunyumba kwathu kudzandiona. Ndinasangalala kwambiri kukumana nawonso. Ndinazindikira kuti Mulungu sanandiiwale ndipo ndinayambiranso kuphunzira Baibulo. Ngakhale kuti nthawi zina ndinkafunsa mafunso omweomwewo, Juan ndi Maite ankandilezera mtima. Ndinkafunika kuphunzira mfundo za m’Baibulo mobwerezabwereza kuti ndisiye kukhulupirira zinthu zolakwika zomwe ndinkakhulupirira poyamba. Ndinafunikanso kudziwa bwino mfundo za m’Baibulo kuti ndizitha kufotokozera bwinobwino mfundozi anzanga komanso achibale anga.
Ndili ndi zaka 87, ndinabatizidwa pamsonkhano wina wa Mboni za Yehova ndipo ili linali tsiku losangalatsa kwambiri pa moyo wanga. Pamsonkhanowu panakambidwa nkhani yochokera m’Baibulo yomwe cholinga chake chinali kulimbikitsa anthu amene tinabatizidwa tsiku limenelo. Nkhaniyi inandikhudza mtima kwambiri moti ndinalira. Ndikamamvetsera nkhaniyi ndinkangomva ngati Yehova akulankhula nane. Nditabatizidwa, a Mboni za Yehova ambiri anabwera kudzandiyamikira ndipo ambiri mwa anthuwa kanali koyamba kukumana nawo.
PHINDU LIMENE NDAPEZA:
Kuyambira kale ndinkadziwa kuti Yesu Khristu ndi “njira” koma sindinkaganizira kwambiri kuti ndi njira yopita kuti. (Yohane 14:6) Koma zimene ndinaphunzira m’Baibulo zinandithandiza kudziwa kuti Yesu ndi njira yotithandiza kudziwa Yehova. Zinandithandizanso kumudziwa bwino Yehovayo. Panopa ndimaona kuti Mulungu ndi Atate wanga komanso Bwenzi langa ndipo ndimapemphera kwa iye momasuka. Buku lakuti Yandikirani kwa Yehova * linandithandizanso kwambiri. Ndinawerenga bukuli usiku wonse mpaka kulimaliza. Ndinaona kuti Yehova ndi Mulungu wachifundo kwambiri ndipo zimenezi zinandikhudza mtima kwambiri.
Ndikaganizira zaka zonse zimene ndakhala ndikufufuza mayankho a mafunso anga aja, ndimaona kuti zimene Yesu ananena ndi zoona. Iye anati: “Pemphanibe, ndipo adzakupatsani. Pitirizani kufunafuna, ndipo mudzapeza. Gogodanibe, ndipo adzakutsegulirani.” (Mateyu 7:7) Panopa ndinapeza mayankho a mafunso onse amene ndinali nawo ndipo ndimasangalala kwambiri kuthandizanso ena kudziwa zolondola.
Ngakhale kuti panopa ndili ndi zaka 90, ndimaona kuti padakali zambiri zokhudza Yehova zoti ndiphunzire. Tsiku lililonse ndikapita kukasonkhana ku Nyumba ya Ufumu ndimasangalala kwambiri. Ndimasangalala ndi zimene ndimaphunzira komanso kucheza ndi a Mboni anzanga. Ndimafunitsitsa kudzakhalanso mphunzitsi m’dziko lapansi la Paradaiso limene Mulungu walonjeza. (Chivumbulutso 21:3, 4) Ndimalakalaka kudzakumana ndi okondedwa anga amene anamwalira, n’kudzakhala ndi mwayi wowaphunzitsa mfundo za m’Baibulo. (Machitidwe 24:15Ndidzasangalala kwambiri kuwafotokozera mfundo za m’Baibulo zimene ndaphunzira nditakalamba, zomwe ndimaona kuti ndi mphatso yamtengo wapatali imene Yehova wandipatsa.)
^ ndime 15 Bukuli ndi lofalitsidwa ndi Mboni za Yehova.


text: 12 Wokonda malangizo* amakondanso kudziwa zinthu,+ koma wodana ndi chidzudzulo ndi wopanda nzeru.+2 Munthu wabwino Yehova amakondwera naye,+ koma munthu wamaganizo oipa iye amamutcha woipa.+3 Palibe munthu amene angakhazikike chifukwa chochita zoipa,+ koma muzu wa anthu olungama sudzagwedezedwa.+4 Mkazi wabwino ndi chisoti cha ulemu kwa mwamuna wake,*+ koma mkazi wochita zinthu zochititsa manyazi ali ngati chowoletsa mafupa a mwamunayo.+5 Maganizo a anthu olungama ndiwo chilungamo.+ Utsogoleri wa anthu oipa ndi wachinyengo.+6 Mawu a anthu oipa amadikirira kukhetsa magazi,+ koma pakamwa pa anthu owongoka mtima m’pamene padzawapulumutse.+7 Anthu oipa amagonjetsedwa n’kusakhalaponso,+ koma nyumba ya anthu olungama idzakhalapobe.+8 Munthu adzatamandidwa chifukwa cha pakamwa pake panzeru,+ koma wa mtima wopotoka adzanyozedwa.+9 Kuli bwino kukhala munthu wamba koma n’kukhala ndi wantchito, kusiyana n’kukhala wodzikuza koma wopanda chakudya.+10 Wolungama amasamalira moyo wa chiweto chake,+ koma chisamaliro cha anthu oipa n’chankhanza.+11 Wolima nthaka yake adzakhala ndi chakudya chokwanira,+ koma wofunafuna zinthu zopanda pake ndi wopanda nzeru mumtima mwake.+12 Woipa amalakalaka nyama yokodwa mumsampha wa anthu oipa,+ koma muzu wa anthu olungama umabala zipatso.+13 Munthu woipa amakodwa ndi kuchimwa kwa milomo yake,+ koma wolungama amachoka m’masautso.+14 Munthu amakhutitsidwa ndi zabwino kuchokera ku zipatso za pakamwa pake,+ ndipo zochita za manja a munthu, zidzabwerera kwa iye.+15 Njira ya munthu wopusa imakhala yolondola m’maso mwake,+ koma womvera malangizo ndi wanzeru.+16 Munthu amene amasonyeza mkwiyo wake tsiku lomwelo ndi wopusa,+ koma wochenjera akachitiridwa chipongwe, amangozinyalanyaza.+17 Wotulutsa mawu okhulupirika amanena zolungama,+ koma mboni yonama imanena zachinyengo.+18 Pali munthu amene amalankhula mosaganizira ndi mawu olasa ngati lupanga,+ koma lilime la anthu anzeru limachiritsa.+19 Mlomo wa choonadi+ ndi umene udzakhazikike kwamuyaya,+ koma lilime lachinyengo lidzangokhalapo kwa kanthawi.+20 Chinyengo chimakhala mumtima mwa anthu okonza chiwembu,+ koma olimbikitsa mtendere amasangalala.+21 Palibe chopweteka chimene chidzagwere wolungama,+ koma anthu oipa ndi amene tsoka lizidzangowagwera.+22 Milomo yonama imam’nyansa Yehova,+ koma anthu ochita zinthu mokhulupirika amam’sangalatsa.+23 Munthu wochenjera amabisa zimene akudziwa,+ koma mtima wa anthu opusa umalengeza zopusa.+24 Dzanja la anthu akhama n’limene lidzalamulire,+ koma dzanja laulesi lidzagwira ntchito yaukapolo.+25 Nkhawa mumtima mwa munthu ndi imene imauweramitsa,+ koma mawu abwino ndi amene amausangalatsa.+26 Wolungama amayendera msipu wake, koma njira ya anthu oipa imawachititsa kuyenda uku ndi uku.+27 Ulesi sungavumbulutse nyama zimene munthu akufuna kusaka,+ koma munthu wakhama ndiye chuma chamtengo wapatali cha munthu.28 M’njira yachilungamo muli moyo,+ ndipo ulendo wa m’njira imeneyi suthera ku imfa.+


text: 1 Ine Paulo, pamene ndili limodzi ndi Silivano ndi Timoteyo,+ ndikulembera mpingo wa Atesalonika wogwirizana ndi Mulungu Atate wathu, ndi Ambuye Yesu Khristu, kuti:2 Kukoma mtima kwakukulu, ndi mtendere wochokera kwa Mulungu Atate ndi Ambuye Yesu Khristu,+ zikhale nanu.3 Tiyeneradi kumayamika Mulungu nthawi zonse chifukwa cha inu+ abale. N’koyenera kutero chifukwa chikhulupiriro chanu chikukula+ kwambiri, ndipo chikondi cha aliyense wa inu kwa mnzake chikuwirikiza.+4 Choncho ifeyo timakunyadirani+ ku mipingo ya Mulungu chifukwa cha kupirira kwanu ndi chikhulupiriro chanu pokumana ndi mazunzo ndi masautso onse amene mukulimbana nawo.+5 Umenewu ndi umboni wakuti Mulungu amaweruza molungama,+ ndipo chifukwa cha zimenezi mwaonedwa kuti ndinu oyenerera ufumu wa Mulungu,+ umene mukuuvutikira.+6 Chiweruzo cha Mulunguchi n’cholungama chifukwa akubwezera masautso kwa amene amakusautsani.+7 Pa nthawi imene Ambuye Yesu adzaonekere*+ kuchokera kumwamba limodzi ndi angelo ake amphamvu+ m’moto walawilawi, inuyo amene panopo mukuvutika mudzapeza mpumulo pamodzi nafe.8 Pa nthawi imeneyo adzabwezera chilango+ kwa anthu osadziwa Mulungu+ ndi kwa anthu osamvera uthenga wabwino+ wonena za Ambuye wathu Yesu.+9 Amenewa adzawaweruza kuti alandire chilango+ cha chiwonongeko chamuyaya,+ kuwachotsa pamaso pa Ambuye ndi ku ulemerero wa mphamvu zake.+10 Adzatero pa nthawi imene adzabwere kudzalandira ulemerero mogwirizana ndi oyera ake.+ Pa tsiku limenelo, onse amene anakhulupirira mwa iye, adzamusirira ndi kumuyang’anitsitsa, chifukwa pakati panu, munakhulupirira umboni umene tinapereka.11 Pa chifukwa chimenechi, ndithu timakupemphererani nthawi zonse. Timatero kuti Mulungu wathu akuoneni kuti ndinu oyenereradi kuitanidwa ndi iye.+ Mulunguyo achite mokwanira zinthu zonse zabwino zimene akufuna kuchita ndi mphamvu zake, ndipo achititse kuti ntchito zanu zachikhulupiriro zikhale zopindulitsa,12 kuti dzina la Ambuye wathu Yesu lilemekezeke mwa inu,+ ndi inu mwa iye,+ mogwirizana ndi kukoma mtima kwakukulu+ kwa Mulungu wathu, ndi kwa Ambuye Yesu Khristu.


text:
NKHANI YA PACHIKUTO | KODI MUMAONERA CHIYANI KUTI MUNTHU ZIKUMUYENDERA?
Ndani Amene Mungati Zinthu Zikumuyenderadi?
Kuti muone ngati mumadziwadi munthu amene zikumuyendera bwino kapena ayi, taganizirani zitsanzo zotsatirazi.
Pa anthu otsatirawa ndi ndani amene mungati zinthu zikumuyenderadi?
ALEX
Alex ali ndi bizinezi yaikulu, ndi wolimbikira ntchito, amachita zinthu moona mtima komanso ndi waulemu. Bizinezi yake ikuyenda bwino ndipo iye ndi banja lake amakhala mosangalala.
CAL
Cal nayenso ali ndi bizinezi yaikulu ndipo amapeza ndalama zambiri kuposa Alex. Kuti azipeza phindu lochuluka amangokhalira kugwira ntchito ndipo zimenezi zimam’pangitsa kuti azidwala matenda osiyanasiyana.
JANET
Janet amalimbikira kwambiri sukulu komanso amakonda kuphunzira zinthu. Chifukwa cha zimenezi iye amakhoza bwino m’kalasi.
ELLEN
Ellen nayenso ali pa sukulu ndipo amakhoza bwino kuposa Janet moti amaonedwa kuti ali m’gulu la ana anzeru kwambiri ku sukulu yawo. Koma Ellen amaonera mayeso ndipo sakonda kwenikweni maphunziro.
Kodi mukuona kuti Cal ndi Ellen ndi omwe zikuwayendera? Kapena mukuona kuti anthu 4 onsewa zikuwayendera bwino? Ngati mukuona choncho, ndiye kuti mumaona kuti munthu zikumuyendera pongoona zimene akukwanitsa kuchita osaganizira zomwe akuchita kuti akwanitse zinthuzo.
Koma ngati mukuona kuti Alex ndi Janet ndi omwe zikuwayendera bwino, ndiye kuti mumaona kuti munthu zikumuyendera poona khalidwe lake, ngati amachita zinthu molimbikira komanso ngati amachita zinthu moyenera. Ndipotu zimenezi n’zomveka. Mwachitsanzo taganizirani izi:
Kodi n’chiyani chimene chingadzamuthandize Janet? Kodi ndi kukhoza kwambiri m’kalasi kapena mtima wokonda kuphunzira zinthu?
• Kodi n’chiyani chingathandize kuti ana a Alex azikhaladi osangalala? Zinthu zodula zimene bambo awo angawagulire kapena kukhala ndi bambo amene amapeza nthawi yocheza nawo komanso kuchita nawo zinthu zina?
Mfundo yofunika kwambiri ndi yoti: Si bwino kuganiza kuti munthu zikumuyendera pongoona zimene akukwanitsa kuchita. Tingadziwe kuti munthu zikumuyendera poona khalidwe lake, ngati amachita zinthu molimbikira komanso ngati amachita zinthu moyenera.


text:
SIERRA LEONE AND GUINEA
Ndinayamba Kulikonda Kwambiri Dziko la Sierra Leone
Cindy McIntire
CHAKA CHOBADWA 1960
CHAKA CHOBATIZIDWA 1974
MBIRI YAKE Anayamba umishonale mu 1992. Watumikira ku Guinea ndi ku Senegal. Panopa akutumikira ku Sierra Leone.
NDITANGOKHALA milungu iwiri yokha ku Sierra Leone ndinayamba kulikonda kwambiri dzikoli. Ndinkachita chidwi ndikaona anthu atadendekera katundu wolemera. M’madera osiyanasiyana munkangokhala anthu balalabalala. Ana ankakonda kusewera komanso kuvina mumsewu kwinaku akuwomba m’manja. Ndinkachita chidwi ndi zimene anthu ankachita komanso nyimbo zawo.
Koma chimene chimandisangalatsa kwambiri kunoko ndi kulalikira. Anthu a ku Sierra Leone amalandira bwino alendo. Amalemekeza Baibulo ndipo amamvetsera kwambiri. Nthawi zambiri amandiitanira m’nyumba zawo. Ndikamachoka, ena amandiperekeza mpaka kukandifikitsa kumsewu. Zimenezi zimandithandiza kuti ndizipirira mavuto ang’onoang’ono amene ndimakumana nawo monga kusowa kwa madzi komanso magetsi.
Chifukwa chakuti sindili pabanja, nthawi zina anthu amandifunsa ngati ndimasowa wocheza naye. Koma zoona zake n’zakuti, ndimakhala ndi zochita zambiri moti sindikhala ndi nthawi yomaonanso ngati ndilibe wocheza naye. Ndine wosangalala chifukwa ndimakhala ndi zochita zambiri.


text:
Nkhani 46: Malinga a Yeriko
KODI n’chiani chimene chikugwetsa malinga a Yeriko’wa? Kukuonekera ngati kuti pagwera bomba lalikulu. Koma m’masiku’wo kunalibe mabomba; iwo analibe ngakhale mfuti. N’chozizwitsa china cha Yehova! Tiyeni tiphunzire m’mene zinachitikira.
Imvani zimene Yehova akuuza Yoswa: ‘Iwe ndi ankhondo ako muzizungulira mzinda’wo. Muuzungulire kamodzi pa tsiku kwa masiku asanu ndi limodzi. Mumke ndi likasa la chipangano lomwe. Ansembe asanu ndi awiri ayenera kulitsogolera ndi kuomba mphalasa zao.
‘Pa tsiku lachisanu ndi chiwiri muzungulira mzinda nthawi zisanu ndi ziwiri. Ndiyeno n’kuliza chilizire mphalasa’zo, n’kuuza ali yense kufuulitsa. Ndipo malinga’wo adzagwa pansi phwata!’
Yoswa ndi anthu’wo akuchita zonena za Yehova. Pozungulira, ali yense ali chete. Palibe wolankhula liu. Zokha zimene zikumveka ndizo mphalasa ndi mlikiti wa mapazi. Adani a anthu a Mulungu m’Yerikomo ayenera kukhala akuchita mantha. Kodi mukuona chingwe chofiira chikulendewera pa zenera’cho? Kodi n’zenera la yani iro? Inde, Rahabi wachita zimene azondi aja anamuuza. A m’banja mwake onse ali m’katimo akuonera naye.
Kenako, pa tsiku lachisanu ndi chiwiri, atazungulira kasanu ndi kawiri, mphalasa zikulizidwa, ankhondo’wo akupfuula, ndipo malinga akugwa. Yoswa akulamulano kuti: ‘Iphani ali yense mu mzinda’wo. Tenthani chiri chonse. Sungani kokha siliva, golidi, mkuwa ndi chitsulo, n’kuzipereka zilowe mosungira mwa chihema cha Yehova.’
Yoswa akuuza azondi awiri’wo, kuti: ‘Lowani m’nyumba ya Rahabi, nimum’tulutse iye ndi a m’banja lake onse.’ Rahabi ndi a m’banja lake apulumitsidwa, monga momwe analonjezera azondi’wo.
Mafunso
- Kodi Yehova akuuza ankhondo ndi ansembe kuti achite chiyani kwa masiku asanu ndi limodzi?
- Kodi amunawo ayenera kuchita chiyani pa tsiku lachisanu ndi chiŵiri?
- Monga mukuonera pachinthunzipa, kodi n’chiyani chikuchitikira malinga a Yeriko?
- N’chifukwa chiyani chingwe chofiira chikulendewera pa zeneraro?
- Kodi Yoswa akuuza amuna ankhondowo kuchita chiyani kwa anthuwo ndi mzindawo, koma kodi ayenera kuchita chiyani ndi siliva, golidi, mkuwa, ndi chitsulo?
- Kodi azondi aŵiriwo akuuzidwa kuchita chiyani?
Mafunso ena
- Ŵerengani Yoswa 6:1-25.
Kodi kuguba kwa Aisrayeli kuzungulira Yeriko patsiku lachisanu ndi chiŵiri n’kofanana bwanji ndi ntchito yolalikira ya Mboni za Yehova m’masiku otsiriza ano? (Yos. 6:15, 16; Yes. 60:22; Mat. 24:14; 1 Akor. 9:16)
Kodi ulosi umene unalembedwa pa Yoswa 6:26 unakwaniritsidwa bwanji patatha zaka 500, ndipo kodi zimenezi zikutiphunzitsa chiyani za mawu a Yehova? (1 Maf. 16:34; Yes. 55:11)
Onaninso
Rahabi Anatsatira Malangizo
Banja limodzi linapulumuka nthawi imene mzinda wa Yeriko unagwa.


text:
MUTU 13
“Malamulo a Yehova Ali Angwiro”
1, 2. N’chifukwa chiyani anthu ambiri salemekeza kwenikweni malamulo, komabe kodi ndi motani mmene tingayambire kukonda malamulo a Mulungu?
“KUZENGA milandu kuli ngati dzenje lakuya kwambiri lomwe pansi pake sipaoneka, . . . limameza chilichonse.” Mawu amenewo analembedwa m’buku lomwe linafalitsidwa kalelo m’chaka cha 1712. Wolemba bukuli anali kutsutsa dongosolo la zamalamulo limene milandu nthaŵi zina inali kutha zaka zingapo idakali m’khoti, mpaka anthu ofunafuna chilungamowo ndalama kufika powathera. M’mayiko ambiri, nkhani zamalamulo ndi zachiweruzo n’zovuta kwambiri, zachuluka kupanda chilungamo, tsankhu, ndi kunena paŵiripaŵiri, kotero kuti ambiri amanyansidwa nawo malamulo.
2 Tasiyanitsani zimenezo ndi mawu aŵa amene analembedwa zaka ngati 2,700 zapitazo: “Ha! Ndikondadi chilamulo chanu.” (Salmo 119:97) N’chifukwa chiyani wamasalmoyu anali ndi chikondi chachikulu moteromo? N’chifukwa chakuti chilamulo chimene anali kutamandacho, sichinakonzedwe ndi boma lililonse la anthu, koma ndi Yehova Mulungu. Pamene mukuphunzira malamulo a Yehova, mudzayamba kumva mofanana kwambiri ndi mmene anamvera wamasalmoyu. Mwa kuphunzira koteroko, mudzazindikira malingaliro a nkhani zamilandu apamwamba kwambiri m’chilengedwe chonse.
Woika Malamulo Wamkulu
3, 4. Kodi Yehova wasonyeza kukhala Woika Malamulo m’njira zotani?
3 Baibulo limatiuza kuti: “Woika lamulo ndi woweruza ndiye mmodzi.” (Yakobo 4:12) Inde, Yehova ndiye yekha amene ali Woika Malamulo weniweni. Ngakhale zinthu zakuthambo nazo zimayenda molamulidwa ndi ‘malamulo [Ake] a thambo lakumwamba.’ (Yobu 38:33, Malembo Oyera) Miyandamiyanda ya angelo oyera a Yehova nayonso imatsatira malamulo a Mulungu, pakuti angelowo ndi olinganizidwa m’maudindo odziŵika bwino ndipo amatumikira molamulidwa ndi Yehova monga atumiki ake.—Salmo 104:4; Ahebri 1:7, 14.
4 Yehova waperekanso malamulo kwa anthu. Munthu aliyense ali ndi chikumbumtima, chomwe chimatisonyeza mmene Yehova amaonera chilungamo. Pokhala monga lamulo lam’kati mwathu, chikumbumtima chingatithandize kusiyanitsa chabwino ndi choipa. (Aroma 2:14) Makolo athu oyambirira anali ndi chikumbumtima changwiro, motero sanafunike malamulo ambiri. (Genesis 2:15-17) Komabe, anthu opanda ungwiro amafunika malamulo ochuluka kuti awatsogolere pochita chifuno cha Mulungu. Makolo akalelo onga Nowa, Abrahamu, ndi Yakobo analandira malamulo kuchokera kwa Yehova Mulungu ndi kuwapereka kwa mabanja awo. (Genesis 6:22; 9:3-6; 18:19; 26:4, 5) Yehova anadzichititsa kukhala Woika Malamulo m’njira yomwe inali isanachitikepo n’kale lonse pamene anapatsa mtundu wa Israyeli mpambo wa Malamulo kupyolera mwa Mose. Mpambo wa malamulo umenewu umatidziŵitsa zambiri za mmene Yehova amaonera chilungamo.
Chilamulo cha Mose Mwachidule
5. Kodi Chilamulo cha Mose chinali mpambo wa malamulo waukulu ndi wovuta kuumvetsa, nanga n’chifukwa chiyani mukuyankha motero?
5 Ambiri amalingalira kuti Chilamulo cha Mose chinali mpambo wa malamulo waukulu ndi wovuta kuumvetsa. Malingaliro otero si oona ngakhale pang’ono. Mpambo wonsewo uli ndi malamulo opitirira 600. Angaoneke ngati ochuluka zedi, koma taganizirani izi: Pofika kumapeto kwa zaka za m’ma 1900, malamulo a dziko la United States anadzaza masamba oposa 150,000 a mabuku a zamalamulo. Pa zaka ziŵiri zilizonse amawonjezera malamulo ena ngati 600! Motero kunena za kuchuluka kokha, Chilamulo cha Mose chimachepa kutalitali ndi malamulo a anthu. Komatu, Chilamulo cha Mulungu chinali kutsogolera Aisrayeli m’mbali zina zamoyo zimene malamulo a masiku ano sakhudzako n’komwe. Taonani mfundo za m’Chilamulochi mwachidule chabe.
6, 7. (a) Kodi n’chiyani chimasiyanitsa Chilamulo cha Mose ku mpambo wina uliwonse wa malamulo, ndipo lamulo lalikulu kwambiri m’Chilamulocho ndi liti? (b) Kodi Aisrayeli anali kuonetsa bwanji kuti akuvomereza ulamuliro wa Yehova?
6 Chilamulo chinakweza ulamuliro wa Yehova. Motero sitingayerekeze Chilamulo cha Mose ndi mpambo wina uliwonse wa malamulo. Lamulo lalikulu kwambiri mu Chilamulochi linali ili: “Imvani, Israyeli; Yehova Mulungu wathu, Yehova ndiye mmodzi; ndipo muzikonda Yehova Mulungu wanu ndi mtima wanu wonse, ndi moyo wanu wonse, ndi mphamvu yanu yonse.” Kodi anthu a Mulungu akanasonyeza motani kuti amamukonda? Anafunika kumutumikira ndi kugonjera ulamuliro wake.—Deuteronomo 6:4, 5; 11:13.
7 Mwisrayeli aliyense anali kusonyeza kuti amavomereza ulamuliro wa Yehova mwa kugonjera anthu amene anali ndi udindo womuyang’anira. Makolo, akalonga, oweruza, ansembe, ndipo kenako, mfumu, onseŵa anali kuimira ulamuliro wa Mulungu. Yehova anali kuona aliyense wopandukira anthu omwe anali ndi udindo monga wopandukira iye mwiniyo. Komanso, anthu audindo anali kukwiyitsa Yehova ngati achita ndi anthu ake mopanda chilungamo kapena modzikuza. (Eksodo 20:12; 22:28; Deuteronomo 1:16, 17; 17:8-20; 19:16, 17) Motero olamulira ndiponso olamulidwa, onse anafunika kulemekeza ulamuliro wa Mulungu.
8. Kodi Chilamulo chinachirikiza motani miyezo ya Yehova ya chiyero?
8 Chilamulo chinachirikiza miyezo ya Yehova ya chiyero. Mawu akuti “woyera” ndi “chiyero” amapezeka nthaŵi zoposa 280 mu Chilamulo cha Mose. Chilamulo chinali kuthandiza anthu a Mulungu kudziŵa chimene chinali chaukhondo ndi chimene chinali chauve, chimene chinali choyera ndi chimene chinali chodetsedwa. Munatchulidwa zinthu ngati 70 zimene mwamwambo zikanachititsa Mwisrayeli kukhala wodetsedwa. Malamulo ameneŵa ananena za ukhondo wakuthupi, zakudya, ngakhalenso kutaya zonyansa. Malamulo amenewo anali opindulitsa kwambiri pankhani ya umoyo. * Koma anali ndi cholinga china chachikulu kuposa pamenepa. Chinali kuchititsa anthu kukhalabe oyanjidwa ndi Yehova, ndi kusakhudzidwa ndi makhalidwe auchimo a mitundu yopanda makhalidwe abwino yomwe inawazungulira. Taonani chitsanzo ichi.
9, 10. Kodi pangano la Chilamulo linali ndi malamulo otani okhudza kugonana ndi kubereka ana, nanga malamulo amenewo anali ndi mapindu otani?
9 Malamulo a pangano la Chilamulo anali kunena kuti kugonana ndi kubereka mwana, ngakhale anthuwo ali okwatirana, kunali kuchititsa anthuwo kukhala odetsedwa kwa kanthaŵi. (Levitiko 12:2-4; 15:16-18) Malamulo amenewo sanapeputse mphatso zoyera zimenezi zochokera kwa Mulungu. (Genesis 1:28; 2:18-25) Koma anachirikiza chiyero cha Yehova nachititsa olambira ake kukhala osaipitsidwa. N’zodziŵika bwino kuti mitundu yozungulira Israyeli inali kukonda kusakaniza kulambira ndi kugonana ndiponso ndi miyambo ya kubereka. Chipembedzo cha Akanani chinali kuphatikizapo uhule wa amuna ndi akazi. Zimenezi zinabweretsa makhalidwe onyansa kwambiri omwenso anafalikira. Mosiyana ndi zimenezi, Chilamulo chinachititsa kulambira Yehova kukhala kosakhudzana n’komwe ndi nkhani za kugonana. * Panalinso mapindu ena.
10 Malamulowo anali kuwaphunzitsa choonadi chofunika kwambiri. * Ndi iko komwe, kodi anthu amapatsirana motani tchimo la Adamu kuchoka mbadwo wina kufika wotsatira? Kodi si mwa kugonana ndi kubereka ana? (Aroma 5:12) Eya, Chilamulo cha Mulungu chinali kukumbutsa anthu ake kuti ali ndi uchimo. Ndipotu, tonsefe timabadwa ochimwa. (Salmo 51:5) Tifunika kutikhululukira ndi kutiwombola ku machimowo kuti tiyandikane ndi Mulungu wathu woyera.
11, 12. (a) Kodi Chilamulo chinali kulimbikitsa mfundo yofunika kwambiri iti ya chilungamo? (b) Kodi Chilamulo chinali ndi mfundo zotani zoteteza kupotoza chilungamo?
11 Chilamulo chinachirikiza chilungamo chenicheni cha Yehova. Chilamulo cha Mose chinali kulimbikitsa mfundo yakuti pazikhala kufanana pankhani za chilungamo. Motero Chilamulocho chinali kunena kuti: “Moyo kulipa moyo, diso kulipa diso, dzino kulipa dzino, dzanja kulipa dzanja, phazi kulipa phazi.” (Deuteronomo 19:21) Choncho ngati munthu waswa malamulo, chilango chake chinayenera kulingana ndi mlanduwo. Mbali imeneyi ya chilungamo cha Mulungu inakhudza mfundo zonse za m’Chilamulocho ndipo mpaka lerolino mbaliyi ndi yofunika kwambiri pomvetsetsa nsembe ya dipo ya Kristu Yesu, monga mmene tionere m’Mutu 14.—1 Timoteo 2:5, 6.
12 Chilamulo chinalinso ndi mfundo zoteteza kupotoza chilungamo. Mwachitsanzo, panali kufunika mboni zosachepera ziŵiri kuti munthu wonenezedwa mlandu aimbidwedi mlanduwo. Wopereka umboni wabodza m’bwalo la milandu anali kulandira chilango chokhwima. (Deuteronomo 19:15, 18, 19) Katangale ndi ziphuphu zinali zosaloleka m’pang’onong’ono pomwe. (Eksodo 23:8; Deuteronomo 27:25) Ngakhale pochita malonda, anthu a Mulungu anafunika kuchirikiza muyezo wa chilungamo wapamwamba wa Yehova. (Levitiko 19:35, 36; Deuteronomo 23:19, 20) Mpambo wa malamulo apamwamba ndi osakondera umenewo unali wopindulitsadi kwambiri kwa Israyeli!
Malamulo Ounikira Chifundo ndi Kusakondera M’nkhani Zachiweruzo
13, 14. Kodi ndi motani mmene Chilamulo chinalimbikitsira kuti mbala ndi oberedwa omwe azichitiridwa zinthu mosakondera ndi molungama?
13 Kodi Chilamulo cha Mose chinali mpambo wa malamulo osasinthika ndi opanda chifundo? Kutalitali! Mfumu Davide anauziridwa kulemba kuti: “Malamulo a Yehova ali angwiro.” (Salmo 19:7) Iye anali kudziŵa bwino kuti Chilamulocho chimalimbikitsa munthu kukhala wachifundo ndi wosakondera. Kodi chinachita zimenezi motani?
14 Malamulo a m’mayiko ena lerolino amaoneka kuti amakondera ndiponso amakomera kwambiri anthu olakwa kusiyana ndi amene avutitsidwawo. Mwachitsanzo, akuba angakhale m’ndende kwa nthaŵi yakutiyakuti. Ali kundendeko, anthu amene anawaberawo ngakhale kuti katundu wawo sanapezekebe, amayenera kupereka ndalama zamsonkho zimene boma limasungira akubawo kundende ndi kuwadyetsa. Ku Israyeli wakale, kunalibe ndende monga tikuzidziŵira lerolino. Panali malire osafunika kulumphidwa popereka chilango. (Deuteronomo 25:1-3) Mbala inali kubweza kwa mwini wake katundu amene inaba. Ndiponso, mbalayo inkapereka katundu wina kuwonjezera pa amene inabayo. Kodi amakhala wochuluka motani? Izi zinali kusiyanasiyana. Mwachionekere, oweruza anapatsidwa ufulu wolingalira mfundo zosiyanasiyana, monga ngati kulapa kwa wolakwayo. Zimenezi zikufotokoza chifukwa chake zimene mbala inafunika kubwezera malinga ndi Levitiko 6:1-7 zili zochepa kwambiri kusiyana ndi zimene zinatchulidwa pa Eksodo 22:7.
15. Kodi Chilamulo chinaonetsetsa motani kuti pali chifundo ndiponso chilungamo pankhani ya munthu wopha mnzake mwangozi?
15 Chilamulo chinavomereza mwachifundo kuti si machimo onse amene amachitidwa mwadala. Mwachitsanzo, pamene munthu wapha wina mwangozi, sanafunike kulipira moyo kulipa moyo ngati anathaŵira ku umodzi wa midzi yopulumukirako imene inali mu Israyeli. Oweruza a m’mudzi umenewo akaweruza nkhani yake, iye anali kufunika kukhalabe m’mudziwo mpaka mkulu wa ansembe atamwalira. Zikatero amakhala womasuka kukakhala kulikonse kumene iye anafuna. Motero munthuyo anali kupindula nacho chifundo cha Mulungu. Panthaŵi imodzimodziyo, lamuloli linatsindika kuti moyo wa munthu ndi wamtengo wapatali.—Numeri 15:30, 31; 35:12-25.
16. Kodi Chilamulo chinatetezera motani ufulu wa anthu?
16 Chilamulo chinali kutetezera ufulu wa munthu. Taonani mmene chinatetezera anthu amene anali ndi ngongole. Chilamulo chinkaletsa kuloŵa m’nyumba ya amene watenga ngongole kuti munthu akatengemo katundu monga chikole cha ngongoleyo. M’malo mwake, wokongoletsayo amafunika kuima panja ndi kuyembekeza wokongolayo kubweretsa chikolecho. Motero anthu sanali kusokoneza zinthu m’nyumba za anzawo. Ngati wokongoletsayo anatenga chovala cha pamwamba cha wokongolayo monga chikole, iye anafunika kubwezera poloŵa dzuŵa, chifukwa wokongolayo ankachifuna kuti afunde usiku.—Deuteronomo 24:10-14.
17, 18. Pankhani za nkhondo, kodi Aisrayeli anali kusiyana motani ndi mitundu ina, nanga n’chifukwa chiyani?
17 Ngakhalenso nkhondo zinali ndi malamulo ake m’Chilamulo. Anthu a Mulungu anafunika kumenya nkhondo, osati kungoti akhutiritse chikhumbo chofuna kukhala amphamvu kapena kungoti agonjetse ena, koma kuti akhale oimira Mulungu pa “Nkhondo za Yehova.” (Numeri 21:14) Nthaŵi zambiri, Aisrayeli anali kuyamba atumiza mawu oti eni mudziwo angovomera kugonja. Mudziwo ukakana zimenezo m’pamene Israyeli anali kuumangira misasa, koma mogwirizana ndi malamulo a Mulungu. Mosiyana ndi asilikali ochuluka m’mbiri yonse ya anthu, amuna a gulu la nkhondo la Israyeli sanali kuloledwa kugwiririra akazi kapena kupha anthu mwachisawawa. Analinso kusamalira chilengedwe; sanali kugwetsa mitengo ya zipatso ya adani awo. * Magulu ena a nkhondo sanali kuletsedwa zinthu ngati zimenezi.—Deuteronomo 20:10-15, 19, 20; 21:10-13.
18 Kodi zimakunyansani kumva kuti m’mayiko ena ana aang’ono amawaphunzitsa usilikali? Ku Israyeli wakale, panalibe munthu wosakwanitsa zaka 20 yemwe amatengedwa kupita kunkhondo. (Numeri 1:2, 3) Ngakhale mwamuna wamkulu anali kumusiya ngati anali wamantha kwambiri. Mwamuna wongokwatira kumene sanali kupita kunkhondo kwa chaka chathunthu kuti aone mwana yemwe adzaloŵa m’malo mwake akubadwa, iye asanayambe ntchito yoika moyo pachiswe imeneyo. Chilamulo chinalongosola kuti mwa njira imeneyi mwamuna wachinyamatayo adzatha ‘kukondweretsa’ mkazi wake watsopanoyo.—Deuteronomo 20:5, 6, 8; 24:5.
19. Kodi Chilamulo chinati chiyani poteteza akazi, ana, mabanja, akazi amasiye, ndi ana amasiye?
19 Chilamulo chinalinso kuteteza akazi, ana, ndi mabanja, chinali kuwasamalira. Chinali kulamula makolo kuti nthaŵi zonse azisamalira ana awo ndi kuwaphunzitsa zinthu zauzimu. (Deuteronomo 6:6, 7) Chinali kuletsa kugonana ndi wachibale kwa mtundu uliwonse; wochita zimenezi chilango chake chinali kuphedwa. (Levitiko, chaputala 18) Chinalinso kuletsa chigololo, chomwe nthaŵi zambiri chimapasula mabanja ndi kuwononga chitetezo ndi ulemu wa mabanjawo. Chilamulo chinali kusamalira akazi amasiye ndi ana amasiye, ndipo mwa mawu amphamvu kwambiri, chinaletsa kuwachitira nkhanza.—Eksodo 20:14; 22:22-24.
20, 21. (a) N’chifukwa chiyani Chilamulo cha Mose chinali kuloleza Aisrayeli kutenga mitala? (b) Pankhani ya kusudzulana, n’chifukwa chiyani Chilamulo chinasiyana ndi muyeso umene Yesu anadzabwezeretsa pambuyo pake?
20 Komabe, pankhani imeneyi ena angadabwe kuti, ‘N’chifukwa chiyani Chilamulo chinkaloleza mitala?’ (Deuteronomo 21:15-17) Tifunika kulingalira malamulo oterowo mogwirizana ndi nthaŵi imene anaperekedwa. Amene amatsutsa Chilamulo cha Mose chifukwa cha mmene timaonera zinthu masiku ano ndiponso chifukwa cha chikhalidwe cha masiku ano, ndithudi sachimvetsetsa. (Miyambo 18:13) Muyeso wa Yehova, womwe anaukhazikitsa kalekalelo mu Edene, unali woti ukwati ndi mgwirizano wamoyo wonse pakati pa mwamuna mmodzi ndi mkazi mmodzi. (Genesis 2:18, 20-24) Komano, pa nthaŵi imene Yehova anapereka Chilamulo kwa Israyeli, khalidwe lotenga mitala linali litazika mizu kwa zaka mazana ambiri. Yehova anali kudziŵa bwino kuti nthaŵi ndi nthaŵi ‘anthu ake opulupudza’ adzalephera kumvera ngakhale malamulo ofunika kwambiri, monga ngati aja oletsa kulambira mafano. (Eksodo 32:9) Motero, mwanzeru, sanasankhe nthaŵi imeneyo kukhala nthaŵi yoti akonze chilichonse chokhudza zochita zawo za m’banja. Komatu musaiwale kuti Yehova sindiye anayambitsa mitala. Komabe, iye anagwiritsa ntchito Chilamulo cha Mose kulamulira zochitika za pa mitala pakati pa anthu ake ndi kuteteza kuti mitala isagwiritsidwe ntchito molakwa.
21 Mofananamo, Chilamulo cha Mose chinali kulola mwamuna kusudzula mkazi wake pa zifukwa zikuluzikulu zochulukirapo ndithu. (Deuteronomo 24:1-4) Yesu anati Mulungu anapereka chilolezo chimenechi kwa Ayuda “chifukwa cha kuuma mtima” kwawo. Komabe, iye analoleza zimenezo kwa nthaŵi yochepa chabe. Kwa otsatira ake, Yesu anabwezeretsa muyeso wa Yehova woyambirira wa ukwati.—Mateyu 19:8.
Chilamulo Chinalimbikitsa Chikondi
22. Kodi Chilamulo cha Mose chinalimbikitsa chikondi m’njira zotani, ndipo kwa yani?
22 Kodi masiku ano mungalingalire kukhala ndi malamulo a zachilungamo olimbikitsa chikondi? Chilamulo cha Mose chinalimbikitsa kwambiri chikondi kuposa china chilichonse. Inde, m’buku la Deuteronomo lokha, mawu otembenuzidwa kuti “chikondi” amapezeka olembedwa mosiyanasiyana kwa nthaŵi zoposa 20. “Uzikonda mnansi wako monga udzikonda wekha” ndilo linali lamulo lachiŵiri ku lamulo lalikulu kwambiri m’Chilamulo chonse. (Levitiko 19:18; Mateyu 22:37-40) Anthu a Mulungu anafunika kuonetsa chikondi choterocho osati pakati pa iwo okha, komanso kwa alendo amene anali kukhala nawo, pokumbukira kuti nawonso Aisrayeli panthaŵi ina anali alendo m’dziko lina. Anafunika kukonda osauka ndi ovutika, kuwathandiza mwakuthupi ndi kupeŵa kuwapondereza chifukwa chakuti anali ofooka. Anauzidwa kukomera mtima ndi kuganizira ngakhale nyama zimene anali kuzigwiritsa ntchito.—Eksodo 23:6; Levitiko 19:14, 33, 34; Deuteronomo 22:4, 10; 24:17, 18.
23. Kodi wolemba Salmo 119 analimbikitsidwa kuchitanji, nanga ife tingatsimikize mtima kuchita chiyani?
23 Ndi mtundu winanso uti umene wapatsidwa mpambo wa malamulo woterowo? N’zosadabwitsa kuti wamasalmo analemba kuti: “Ha! Ndikondadi chilamulo chanu.” Komatu chikondi chake sichinali malingaliro chabe. Chinam’chititsa kuchitapo kanthu, chifukwa anali kuyesetsa kumvera chilamulocho ndi kuchita zimene chimanena. Ndipo anapitiriza kuti: “Ndilingiriramo ine [m’chilamulo chanu] tsiku lonse.” (Salmo 119:11, 97) Inde, iye nthaŵi ndi nthaŵi anali kukhala pansi kuphunzira malamulo a Yehova. Sitingakayikire kuti pamene anali kuwaphunzira choncho, chikondi chake pa malamulowo chimawonjezekanso kwambiri. Panthaŵi imodzimodziyo, chikondi chake pa Woika Malamulo, Yehova Mulungu, chinali kukulanso. Pamene mukupitiriza kuphunzira malamulo a Mulungu, inunso nthaŵi zonse kulitsani ubwenzi wanu ndi Yehova, Woika Malamulo Wamkulu ndi Mulungu wa chilungamo.
^ ndime 8 Mwachitsanzo, malamulo onena kuti munthu azifotsera zonyansa zake, wodwala azimubindikiritsa, ndi akuti aliyense wogwira mtembo ayenera kusamba thupi lake, panthaŵi imeneyo sanali kudziŵika ndi mitundu ina mpaka patapita zaka mazana ambiri.—Levitiko 13:4-8; Numeri 19:11-13, 17-19; Deuteronomo 23:13, 14.
^ ndime 9 Pamene akachisi a Akanani anali ndi zipinda zapadera zoti azichitiramo zachiwerewere, Chilamulo cha Mose chinali kunena kuti anthu odetsedwa asaloŵe n’kuloŵa komwe mu kachisi. Motero, popeza kuti kugonana kunali kuchititsa anthu kukhala odetsedwa kwa kanthaŵi, palibe amene mwalamulo akanachititsa kugonana kukhala mbali ya kulambira pa nyumba ya Yehova.
^ ndime 10 Cholinga chachikulu cha Chilamulo chinali kuphunzitsa. Buku lotchedwa kuti Encyclopaedia Judaica limanena kuti mawu achihebri otanthauza “lamulo,” omwe ndi toh·rah′, amatanthauza kuti “malangizo.”
^ ndime 17 Chilamulo chinafunsa momveka bwino kuti: “Mtengo wa m’munda ndiwo munthu kodi kuti uumangire tsasa?” (Deuteronomo 20:19) Philo, katswiri wamaphunziro achiyuda wa m’zaka 100 zoyambirira za nyengo yathu ino, anatchula lamulo limeneli nalongosola kuti Mulungu amaona kuti “n’kosayenera kuti munthu amene wakwiyira anthu athetsere mkwiyo wakewo pa zinthu zimene sizinachite choipa chilichonse.”


text:
ZAKUMAPETO
Mmene Ulosi wa Danieli Unasonyezera Nthawi Imene Mesiya Adzafike
MNENERI Danieli anakhala ndi moyo zaka zoposa 500 Yesu asanabadwe. Komabe Yehova anamuululira Danieli zinthu zimene zinathandiza anthu kudziwa nthawi yeniyeni imene Yesu adzadzozedwe, kapena kuti kusankhidwa, kukhala Mesiya, kapena kuti Khristu. Danieli anauzidwa kuti: “Uyenera kudziwa ndi kuzindikira kuti kuchokera pamene mawu adzamveka onena kuti Yerusalemu akonzedwe ndi kumangidwanso, kufika pamene Mesiya Mtsogoleri adzaonekere, padzadutsa milungu 7, komanso milungu 62.”—Danieli 9:25.
Kuti tidziwe nthawi yeniyeni yofikira Mesiya, choyamba tiyenera kudziwa kuti kuwerengera nthawiyi kukuyambira pati. Malinga ndi ulosiwu, nthawiyi ikuyambira “pamene mawu adzamveka onena kuti Yerusalemu akonzedwe ndi kumangidwanso.” Kodi mawu amenewa anamveka liti? Malinga ndi zimene Nehemiya ananena, mawu oti mpanda wa Yerusalemu umangidwenso anamveka “m’chaka cha 20 cha mfumu Aritasasita.” (Nehemiya 2:1, 5-8) Olemba mbiri yakale amatsimikizira kuti Aritasasita anayamba kulamulira m’chaka cha 475 B.C.E. Choncho, chaka cha 20 cha ulamuliro wake chinali chaka cha 455 B.C.E. Tsopano tapeza poyambira kuwerengera nthawi yonena za kubwera kwa Mesiya, kuti ndi chaka cha 455 B.C.E.
Danieli anasonyezanso kutalika kwa nthawi imene idzadutse kuti “Mesiya Mtsogoleri” aonekere. Ulosi wake unanena za “milungu 7, komanso milungu 62,” yomwe ikaphatikizidwa ndi milungu 69. Kodi nthawi imeneyi ndi yaitali bwanji? Mabaibulo ambiri amasonyeza kuti milungu imeneyi si ya masiku 7 okha, koma ndi milungu ya zaka. Choncho mlungu umodzi ukuimira zaka 7. Zomanena kuti zaka 7 ndi mlungu umodzi, sizinali zachilendo kwa Ayuda akale. Mwachitsanzo, chaka cha 7 chilichonse chinali chaka chawo cha Sabata. (Ekisodo 23:10, 11) Choncho mlungu uliwonse unkakhala ndi zaka 7, zomwe zikusonyeza kuti milungu 69 imeneyi ndi zaka zokwanira 483.
Apatu chatsala n’kuwerengetsera. Kuwerengetsera zaka 483 kuchokera m’chaka cha 455 B.C.E., kukutifikitsa mu 29 C.E. Chaka chimenechi ndi chimene Yesu anabatizidwa n’kukhala Mesiya. * (Luka 3:1, 2, 21, 22) Kumenekutu n’kukwaniritsidwa kochititsa chidwi kwa ulosi wa m’Baibulo.
^ ndime 2 Kuchokera mu 455 B.C.E. kufika mu 1 B.C.E panadutsa zaka 454. Kuchokera mu 1 B.C.E. kufika 1 C.E. panali chaka chimodzi chokha. Ndipo kuchokera mu 1 C.E. kufika mu 29 C.E. panadutsa zaka 28. Tikaphatikizira, zaka zimenezi zikukwana zaka 483. Yesu ‘anaphedwa’ m’chaka cha 33 C.E., womwe ndi mlungu wa 70. (Danieli 9:24, 26) Onani buku lakuti Samalani Ulosi wa Danieli! Mutu 11, ndi Kukambitsirana za m’Malemba, tsamba 231-233. Mabukuwa ndi ofalitsidwa ndi Mboni za Yehova.


text:
APRIL 7, 2014
GERMANY
Bambo Richard Rudolph, Omwe Anapulumuka M’ndende Zozunzirako Anthu ku Germany, Amwalira Ali ndi Zaka 102
SELTERS, Germany—Bambo Richard Rudolph, omwe anali a Mboni za Yehova, anamwalira pa January 31, 2014 ali ndi zaka 102. Bambowa anapirira ulamuliro wankhanza wachipani cha Nazi ndipo anaponyedwa m’ndende 5 zozunzirako anthu. Ulamuliro wa chipanichi utatha, bambowa anapitirizabe kuzunzidwa ndi ulamuliro wina wankhanza ku Germany.
M’chaka cha 1933, chipani cha Nazi chinayamba kulamulira ndipo ntchito ya a Mboni za Yehova inaletsedwa m’madera ambiri ku Germany. Zimenezi zinachititsa kuti chipanichi chimange anthu a Mboni okwana 11,300. Pa anthu amenewa, 4,200, kuphatikizapo Bambo Rudolph, anaponyedwa m’ndende zozunzirako anthu ndipo anthu 1,500 anafera kundende komweko. Pa nthawi ya ulamuliro wa chipani cha Nazi, Bambo Rudolph anakhala zaka 9 ali m’ndende zosiyanasiyana. Iwo anazunzidwa m’ndende 5 zosiyanasiyana, kuphatikizapo ndende zoopsa zotchedwa Sachsenhausen ndiponso Neuengamme. Anthu oposa 300,000 anaponyedwa m’ndendezi ndipo anthu ochuluka mpaka kufika pa 140,000, anafera komweko.
Mu 1944, Bambo Rudolph anawasamutsira kundende yaing’ono yotchedwa Neuengamme m’dera la Salzgitter-Watenstedt. Bambowa anakana kugwira ntchito yopanga zida za nkhondo chifukwa cha mfundo za m’Baibulo zimene iwo ankatsatira. Choncho zimenezi zinachititsa kuti aziopsezedwa kuti anyongedwa. Komabe msilikali wina yemwe anachita chidwi ndi mmene a bambowa ankatsatirira mfundo za m’Baibulo, anawabisa m’chigalimoto chonyamula zakudya ndipo sanaphedwe.
Nkhondo yachiwiri ya padziko lonse itatha, a Rudolph anapitiriza ntchito yolalikira monga wa Mboni za Yehova m’dera la Soviet Occupation Zone lomwe kenako linayamba kudziwika kuti German Democratic Republic (GDR). Mu 1950, a Rudolph anaponyedwanso m’ndende. Choncho zaka zonse zimene bambowa anamangidwa chifukwa cha chikhulupiriro chawo zinakwana 19.
Kwa zaka zambiri Bambo Rudolph ankachita khama polalikira uthenga wa m’Baibulo kwa anthu ena ndiponso ankauza ena zinthu zimene zinawachitikira pa moyo wawo zokhudza kuipa kwa tsankho. Mu 2009, mtsikana wina dzina lake Ann-Jacqueline Frieser, wa pasukulu ina ku Germany, analandira mphoto ziwiri pa mpikisano wa ana asukulu wokhudza mbiri yakale, umene anauyambitsa ndi pulezidenti wina wa dzikolo. Mtsikanayu analemba mbiri yokhudza a Richard Rudolph. Iye anachita bwino pa mpikisanowu moti anakhala nambala wani m’dera la Rheinland-Palatinate komanso anali m’gulu la ana asukulu atatu amene anachita bwino m’dziko lonseli ndipo anapatsidwa mphoto.
Bambo Wolfram Slupina omwe ndi mneneri wa Mboni za Yehova ku Germany, anati: “Bambo Richard Rudolph sanali mnzathu chabe amene timalambira naye Mulungu pamodzi, koma analinso nkhokwe ya mbiri yakale. Chikhulupiriro chawo komanso kulimba mtima kumene anasonyeza pa moyo wawo ndi zothandiza kwa tonsefe.”
Lankhulani ndi:
Kuchokera Kumayiko Ena: J. R. Brown, Office of Public Information, tel. +1 718 560 5000
Germany: Wolfram Slupina, tel. +49 6483 41 3110


text: 1 Ine Paulo, kapolo+ wa Mulungu ndi mtumwi+ wa Yesu Khristu, ndili ndi chikhulupiriro chogwirizana ndi cha anthu osankhidwa+ ndi Mulungu. Komanso ndine wodziwa molondola+ choonadi+ chokhudza kudzipereka kwathu kwa Mulungu,+2 kumene kwazikidwa pa chiyembekezo cha moyo wosatha,+ chomwe Mulungu amene sanganame,+ analonjeza kalekale.+3 Koma mu nthawi yake, anapangitsa mawu ake kuonekera kudzera mu ulaliki umene ndinapatsidwa+ mwa lamulo la Mpulumutsi wathu,+ Mulungu.4 Ndikulembera Tito, mwana wanga+ weniweni m’chikhulupiriro chimodzi chomwe tili nacho:Kukoma mtima kwakukulu ndi mtendere wa Mulungu Atate+ ndi Khristu Yesu Mpulumutsi wathu,+ zikhale nawe.5 Ndinakusiya ku Kerete+ kuti ukonze zinthu zosalongosoka ndi kuti uike+ akulu mumzinda uliwonse, malinga ndi malangizo+ amene ndinakupatsa.6 Mkulu ayenera kukhala wopanda chifukwa chomunenezera,+ mwamuna wa mkazi+ mmodzi, wa ana okhulupirira ndi osanenezedwa kuti ndi amakhalidwe oipa kapena osalamulirika.+7 Pakuti woyang’anira ayenera kukhala wopanda chifukwa chomunenezera.+ Pokhala mtumiki*+ wa Mulungu, asakhale womva zake zokha,+ wa mtima wapachala,+ womwa mowa mwauchidakwa,*+ wandewu,+ kapena wokonda kupeza phindu mwachinyengo.+8 Koma akhale wochereza alendo,+ wokonda zabwino, woganiza bwino,+ wolungama, wokhulupirika,+ wodziletsa,+9 wogwira mwamphamvu mawu okhulupirika pamene akuphunzitsa mwaluso,+ kuti athe kulimbikitsa anthu ndi chiphunzitso cholondola+ ndiponso kudzudzula+ otsutsa.10 Pakuti pali anthu ambiri osalamulirika, olankhula zopanda pake,+ ndi opotoza maganizo a ena, makamaka amene akusungabe mdulidwe+ pakati pa anthu amenewa.11 N’kofunika kuwatseka pakamwa, pakuti anthu amenewa, pofuna kupeza phindu mwachinyengo,+ akuwonongabe mabanja athunthu+ mwa kuphunzitsa zinthu zimene sayenera kuphunzitsa.12 Wina wa iwo, amenenso ndi mneneri wawo, ananena kuti: “Akerete ndi anthu abodza nthawi zonse, zilombo zakutchire zolusa,+ ndiponso alesi osusuka.”13 Umboni umenewu ndi woona. Chifukwa cha zimenezi, pitiriza kuwadzudzula mwamphamvu,+ kuti akhale ndi chikhulupiriro cholimba.+14 Asamasamale nthano zachiyuda+ ndi malamulo a anthu+ amene asiya choonadi.+15 Zinthu zonse n’zoyera kwa anthu oyera.+ Koma kwa anthu oipitsidwa+ ndi opanda chikhulupiriro+ kulibe choyera, m’malomwake maganizo awo ndi chikumbumtima+ chawo n’zoipa.16 Amanena poyera kuti amadziwa Mulungu,+ koma amamukana ndi zochita zawo+ chifukwa ndi onyansa ndi osamvera, ndipo ndi osayenerera+ ntchito iliyonse yabwino.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
Kwa wotsogolera nyimbo. Salimo la mtumiki wa Yehova, Davide, amene anauza Yehova mawu a m’nyimbo iyi pa tsiku limene Yehova anamulanditsa m’manja mwa adani ake onse komanso m’manja mwa Sauli.+ Iye anati:
18 Ndidzakukondani inu Yehova, mphamvu yanga.+
2 Yehova ndiye thanthwe langa, malo anga achitetezo ndiponso Wopereka chipulumutso kwa ine.+
Mulungu wanga ndiye thanthwe langa. Ine ndidzathawira kwa iye.+
Iye ndiye chishango changa, nyanga yanga ya chipulumutso ndiponso ndiye malo anga okwezeka achitetezo.+
3 Ndidzaitanira pa Yehova, Iye woyenera kutamandidwa,+
Ndipo adzandipulumutsa kwa adani anga.+
4 Zingwe za imfa zinandikulunga,+
Chikhamu cha anthu opanda pake chinali kundiopseza.+
5 Zingwe za Manda zinandizungulira.+
Ndinayang’anizana ndi misampha ya imfa.+
6 Pa nthawi ya zowawa zanga ndinaitana Yehova,
Ndinafuulira Mulungu wanga kuti andithandize.+
Iye anamva mawu anga ali m’kachisi wake.+
Pamenepo makutu ake anamva kulira kwanga kopempha thandizo.+
7 Dziko lapansi linayamba kugwedezekera uku ndi uku ndiponso kutekeseka.+
Maziko a mapiri anagwedezeka,+
Anagwedezekera uku ndi uku chifukwa Mulungu anakwiya.+
8 Utsi unatuluka m’mphuno mwake, ndipo moto wotuluka m’kamwa mwake unanyeketsa.+
Makala onyeka anatuluka mwa iye.
9 Iye anaweramitsa kumwamba n’kutsika.+
Mdima wandiweyani unali kunsi kwa mapazi ake.
10 Iye anafika atakwera pakerubi wouluka.+
Mulungu anali kuuluka mwaliwiro pamapiko a cholengedwa chauzimu.+
11 Kenako anapanga mdima kukhala malo ake obisalamo,+
Panali madzi akuda ndi mtambo wakuda,
Zimene zinamuzungulira ngati msasa wake.+
12 M’kuwala kochokera pamaso pake munatuluka mitambo yake,+
Munatulukanso matalala ndi makala onyeka a moto.+
13 Ali kumwamba, Yehova anayamba kugunda ngati mabingu,+
Wam’mwambamwamba anayamba kutulutsa mawu ake,+
Anatulutsanso matalala ndi makala onyeka a moto.
14 Anayamba kuponya mivi kuti awabalalitse.+
Anaponya mphezi kuti awasokoneze.+
15 Ndipo ngalande za pansi pa madzi zinaonekera,+
Maziko a dziko lapansi anakhala poonekera.+
Zinatero chifukwa cha kudzudzula kwanu, inu Yehova, chifukwa cha mphamvu ya mpweya wa m’mphuno mwanu.+
16 Anatambasula dzanja lake kuchokera kumwamba ndi kunditenga,+
Anandivuula m’madzi akuya.+
17 Anandilanditsa kwa mdani wanga wamphamvu,+
Anandilanditsa kwa odana nane chifukwa anali amphamvu kuposa ine.+
18 Adaniwo anandifikira m’tsiku la tsoka langa,+
Koma Yehova anandichirikiza.+
19 Ananditenga ndi kundiika pamalo otakasuka.+
Anandipulumutsa chifukwa anakondwera nane.+
20 Yehova amandipatsa mphoto mogwirizana ndi chilungamo changa.+
Amandibwezera mogwirizana ndi kuyera kwa manja anga.+
21 Pakuti ndasunga njira za Yehova,+
Sindinachoke kwa Mulungu wanga. Ndikanatero, ndikanachita chinthu choipa.+
22 Zigamulo zake zonse zili pamaso panga,+
Ndipo malamulo ake sindidzawataya.+
23 Ndidzakhalabe wopanda cholakwa pamaso pake,+
Ndipo ndidzayesetsa kupewa kuchita cholakwa.+
24 Yehova andibwezere mogwirizana ndi chilungamo changa,+
Andibwezere mogwirizana ndi kuyera kwa manja anga pamaso pake.+
25 Munthu wokhulupirika, mudzamuchitira mokhulupirika.+
Munthu wamphamvu wopanda cholakwa, mudzamuchitira mwachilungamo.+
26 Kwa munthu wokhalabe woyera, mudzadzisonyeza kuti ndinu woyera,+
Kwa munthu wopotoka maganizo mudzadzisonyeza kuti ndinu wochenjera,+
27 Chifukwa anthu osautsika mudzawapulumutsa,+
Koma anthu odzikweza mudzawatsitsa.+
28 Pakuti inu Yehova mudzandiyatsira nyale yanga,+
Mulungu wanga adzandiunikira mu mdima.+
29 Pakuti ndi thandizo lanu, ndingathamangitse gulu la achifwamba.+
Ndi thandizo la Mulungu wanga ndingakwere khoma.+
30 Njira ya Mulungu woona ndi yangwiro.+
Mawu a Yehova ndi oyengeka bwino.+
Iye ndi chishango kwa onse othawira kwa iye.+
31 Kodi pali Mulungu winanso woposa Yehova?+
Kodi pali thanthwe linanso loposa Mulungu wathu?+
32 Mulungu woona Ndiye amandilimbitsa,+
Ndipo adzasalaza njira yanga.+
33 Iye adzachititsa mapazi anga kukhala aliwiro ngati a mbawala zazikazi,+
Ndipo adzandiimiritsabe pamalo okwezeka kwa ine.+
34 Iye akuphunzitsa manja anga kumenya nkhondo,+
Ndipo manja anga akukunga uta wamkuwa.+
35 Inu mudzandipatsa chishango chanu cha chipulumutso,+
Dzanja lanu lamanja lidzandichirikiza,+
Ndipo kudzichepetsa kwanu n’kumene kudzandikweza.+
36 Mudzakulitsa malo opondapo mapazi anga,+
Ndipo mapazi anga sadzagwedezeka.+
37 Ndidzathamangitsa adani anga ndi kuwapeza,
Ndipo sindidzabwerera kufikira nditawawononga onse.+
38 Ndidzawaphwanya zibenthuzibenthu kuti asadzukenso.+
Ndidzawapondaponda ndi mapazi anga.+
39 Inu mudzandiveka mphamvu kuti ndithe kumenya nkhondo.
Mudzakomola ondiukira.+
40 Koma mudzachititsa adani anga kugonja pamaso panga,+
Anthu odana nane kwambiri, ndidzawakhalitsa chete.+
41 Adzafuula kupempha thandizo, koma sipadzapezeka wowapulumutsa,+
Adzafuulira Yehova, koma sadzawayankha.+
42 Ndidzawapera kukhala ngati fumbi louluzika ndi mphepo.+
Ndidzawakhuthula ngati matope a mumsewu.+
43 Inu mudzandipulumutsa kwa anthu a mtundu wanga onditola zifukwa.+
Mudzandiika kukhala mtsogoleri wa mitundu yonse.+
Anthu amene sindikuwadziwa adzanditumikira.+
44 Anthu akangomva mphekesera chabe zokhudza ine, adzandimvera.+
Alendo adzabwera kwa ine akunthunthumira.+
45 Alendo adzatha mphamvu,
Ndipo adzatuluka m’malo awo achitetezo akunjenjemera.+
46 Yehova ndi wamoyo.+ Lidalitsike Thanthwe langa.+
Mulungu wa chipulumutso changa akhale wokwezeka.+
47 Mulungu woona ndiye Wobwezera adani anga.+
Iye amagonjetsa mitundu ya anthu ndi kuiika kunsi kwa mapazi anga.+
48 Iye amandipulumutsa kwa adani anga olusa.+
Ndipo mudzandikweza pamwamba pa anthu amene amandiukira.+
Mudzandilanditsa kwa munthu wachiwawa.+
49 N’chifukwa chake ndidzakutamandani, inu Yehova pakati pa mitundu.+
Ndipo ndidzaimba nyimbo zotamanda dzina lanu.+
50 Iye akuchita ntchito zazikulu za chipulumutso kwa mfumu yake,+
Ndipo akusonyeza kukoma mtima kosatha kwa wodzozedwa wake,+
kwa Davide ndi mbewu yake mpaka kalekale.+
Patsani ena
Patsani ena
Masalimo 18
Baibulo la Dziko Latsopano la Malemba Opatulika
https://www.jw.org/finder?docid=1011452&Book=19&Chapter=18&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D19%26Chapter%3D18%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
5 Ndiyeno mfumu Belisazara+ anakonzera nduna zake 1,000 phwando lalikulu, ndipo iyeyo anali kumwa vinyo+ atakhala kutsogolo kwawo.
2 Belisazara ataledzera ndi vinyoyo+ anaitanitsa ziwiya zagolide ndi zasiliva+ zimene Nebukadinezara bambo ake anatenga m’kachisi ku Yerusalemu. Anaitanitsa zimenezi kuti mfumuyo, nduna zake, adzakazi ake ndi akazi ake ena apambali amweremo.+
3 Pa nthawi imeneyo anabweretsa ziwiya zagolide zimene anazitenga m’kachisi, m’nyumba ya Mulungu ku Yerusalemu. Kenako mfumuyo, nduna zake, adzakazi ake ndi akazi ake ena apambali anayamba kumwera m’ziwiyazo.
4 Pakumwa vinyoyo, iwo anali kutamanda milungu yagolide, yasiliva, yamkuwa, yachitsulo, yamitengo ndi yamiyala.+
5 Pamene anali kuchita zimenezi, zala za munthu zinaonekera ndipo zinayamba kulemba pafupi ndi choikapo nyale, papulasitala wa pakhoma la nyumba ya mfumu,+ ndipo mfumuyo inaona dzanja limene linali kulembalo.
6 Pa nthawi imeneyo nkhope ya mfumuyo inasintha ndipo inachita mantha.+ Miyendo yake inafooka+ ndipo mawondo ake anayamba kunjenjemera.+
7 Ndiyeno mfumuyo inafuula kuti aibweretsere olankhula ndi mizimu, Akasidi ndi okhulupirira nyenyezi.+ Mfumuyo inauza amuna anzeru a m’Babulo amenewa kuti: “Aliyense amene angawerenge mawuwa ndi kundiuza kumasulira kwake, ndimuveka zovala zofiirira+ ndi mkanda wagolide m’khosi, ndipo ndimuika kukhala wolamulira wachitatu mu ufumuwu.”+
8 Pa nthawi imeneyo amuna onse anzeru anabwera kwa mfumu koma sanathe kuwerenga mawu olembedwawo kapena kuiuza mfumu kumasulira kwake.+
9 Chotero Mfumu Belisazara inachita mantha kwambiri ndipo nkhope yake inasintha. Nduna zakenso zinathedwa nzeru.+
10 Tsopano popeza mfumukazi inamva mawu a mfumu ndi a nduna zake, inalowa m’chipinda chimene anali kuchitira phwandolo. Mfumukaziyo inati: “Inu mfumu, mukhale ndi moyo mpaka kalekale.+ Musachite mantha komanso nkhope yanu isasinthe.
11 Mu ufumu wanu muli munthu amene ali ndi mzimu wa milungu yoyera.+ M’masiku a bambo anu, anthu anazindikira kuti munthuyu ndi wodziwa zinthu kwambiri, wozindikira ndiponso ali ndi nzeru zofanana ndi nzeru za milungu. Chotero bambo anu, Mfumu Nebukadinezara, anamuika kukhala mkulu+ wa ansembe ochita zamatsenga, anthu okhulupirira mizimu, Akasidi ndi anthu okhulupirira nyenyezi. Ndithudi mfumu, bambo anu anamupatsa udindo umenewu.
12 Anachita zimenezi chifukwa munthuyu anali ndi luso lodabwitsa, anali wodziwa zinthu ndi wozindikira pa nkhani yomasulira maloto,+ kumasulira mikuluwiko ndi kumasula mfundo. Zinthu zonsezi zinapezeka mwa munthu ameneyu+ Danieli, amene mfumu inamupatsa dzina lakuti Belitesazara.+ Tsopano itanani Danieli kuti adzakuuzeni kumasulira kwa zolembedwazi.”
13 Choncho anabweretsa Danieli kwa mfumu, ndipo mfumuyo inamufunsa kuti: “Kodi iwe ndiwe Danieli, mmodzi wa anthu amene anatengedwa ukapolo ku Yuda+ ndi bambo anga mfumu?+
14 Ndamva kuti mwa iwe muli mzimu wa milungu+ ndiponso kuti ndiwe wodziwa zinthu kwambiri, wozindikira ndi wanzeru+ zodabwitsa.
15 Tsopano ineyo anandibweretsera amuna anzeru ndi anthu okhulupirira mizimu kuti awerenge zolembedwazi ndi kundiuza kumasulira kwake, koma iwo alephera kumasulira mawuwa.+
16 Ndamvanso kuti iweyo umatha kumasulira zinthu+ ndi kumasula mfundo. Tsopano ngati ungathe kuwerenga mawuwa ndi kundiuza kumasulira kwake, ndikuveka zovala zofiirira ndi mkanda wagolide m’khosi, ndipo ndikuika kukhala wolamulira wachitatu mu ufumuwu.”+
17 Pamenepo Danieli anayankha mfumuyo kuti: “Sungani mphatso zanuzo ndipo mphoto zanuzo mupatse ena.+ Komabe, ndikuwerengerani zolembedwazi ndipo ndikuuzani kumasulira kwake.+
18 Inu mfumu, Mulungu Wam’mwambamwamba+ anapatsa bambo anu+ Nebukadinezara ufumu, ukulu, ulemu ndi ulemerero.+
19 Chifukwa chakuti Mulungu anamupatsa ukulu umenewu, anthu a mitundu yosiyanasiyana, olankhula zinenero zosiyanasiyana anali kunjenjemera ndi kuchita mantha pamaso pake.+ Iye akafuna kupha munthu aliyense anali kumupha, akafuna kuwononga munthu aliyense anali kumuwononga, akafuna kukweza munthu aliyense anali kumukweza ndipo akafuna kutsitsa munthu aliyense anali kumutsitsa.+
20 Koma pamene mtima wake unayamba kudzitukumula ndiponso pamene anaumitsa mtima wake ndi kuchita zinthu modzikweza,+ anatsitsidwa pampando wake wachifumu ndipo ulemerero wake unachotsedwa.+
21 Iye anathamangitsidwa pakati pa anthu ndipo mtima wake unasinthidwa n’kukhala ngati wa nyama. Anayamba kukhala limodzi ndi abulu akutchire+ ndipo anali kudya udzu ngati ng’ombe. Thupi lake linkanyowa ndi mame akumwamba,+ kufikira pamene anadziwa kuti Wam’mwambamwamba ndiye Wolamulira wa maufumu a anthu, ndiponso kuti akafuna kuika munthu aliyense kuti akhale wolamulira, amamuika.+
22 “Koma inuyo a Belisazara,+ amene ndinu mwana wake, simunadzichepetse mumtima mwanu+ ngakhale kuti munali kudziwa zonsezi.+
23 Mwadzikweza pamaso pa Ambuye wakumwamba+ ndipo anthu akubweretserani ziwiya za m’nyumba yake.+ Inuyo, nduna zanu, adzakazi anu ndi akazi anu ena apambali mwamwera vinyo m’ziwiya zimenezi. Mwatamanda milungu wamba yasiliva, yagolide, yamkuwa, yachitsulo, yamitengo ndi yamiyala+ imene siona, kumva kapena kudziwa kalikonse.+ Koma Mulungu amene amasunga mpweya wanu+ ndi njira zanu zonse m’dzanja lake,+ simunamulemekeze.+
24 Chotero Mulungu watumiza dzanja ndipo wachititsa kuti mawu amenewa alembedwe.+
25 Mawu amene alembedwa ndi awa: MENE, MENE, TEKELI, ndi PARASINI.
26 “Kumasulira kwa mawuwa ndi uku: MENE, Mulungu wawerenga masiku a ufumu wanu ndipo waumaliza.+
27 “TEKELI, mwayezedwa pasikelo ndipo mwapezeka kuti mukuperewera.+
28 “PERESI, ufumu wanu wagawanika ndipo waperekedwa kwa Amedi ndi Aperisiya.”+
29 Pamenepo Belisazara analamula kuti Danieli amuveke zovala zofiirira ndi mkanda wagolide m’khosi mwake, ndipo analengeza kuti Danieli akhala wolamulira wachitatu mu ufumuwo.+
30 Usiku womwewo, Belisazara mfumu ya Akasidi anaphedwa,+
31 ndipo Dariyo+ Mmedi anapatsidwa ufumuwo ali ndi zaka pafupifupi 62.
Patsani ena
Patsani ena
Danieli 5
Baibulo la Dziko Latsopano la Malemba Opatulika
https://www.jw.org/finder?docid=1011452&Book=27&Chapter=5&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D27%26Chapter%3D5%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg